Sertai Cabaran ‘Footie Pong’ Di PUMA House of Football – Berpeluang Menangi Hadiah Eksklusif

Dalam usaha untuk mengangkat keunggulan bola sepak di Malaysia, jenama sukan global, PUMA melancarkan satu pameran yang bernama House of Football bermula 1 hingga 8 November bertempat di IOI City Mall, Putrajaya (ruangan Consourse, West Wing).

Pameran yang dibuka bermula 10 pagi hingga 10 malam ini turut bertujuan menyemarakkan semangat bola sepak dalam kalangan rakyat Malaysia ini ditampilkan melalui beberapa aktiviti interaktif.

Antara yang menarik perhatian, pengunjung dapat mencabar diri dengan menyertai aktiviti “Footie Pong” yang memerlukan peserta untuk menyungkit bola masuk ke dalam tong drum besi. Dimaklumkan, peserta yang menyertai cabaran ini berpeluang untuk memenangi hadiah eksklusif daripada PUMA.

Selain itu, di pameran ini, pengunjung dapat menelusuri sejarah panjang bola sepak dimana PUMA turut menjadi sebahagian daripadanya.

Ia menampilkan sembilan but legenda milik jenama ini yang pernah disarung oleh ikon bola sepak terkemuka seperti Pele, Diego Maradona, Lothar Matthaus, Antoine Griezmann, Neymar Jr. dan ramai lagi.

Tidak cukup dengan itu sahaja, House of Football turut membawakan koleksi 27 jersi popular daripada 22 pasukan bola sepak yang ditaja PUMA seluruh dunia termasuk pasukan tempatan Penang FC dan PJ City.

Bagi yang ingin mengambil gambar seperti di dalam bilik persalinan, House of Football turut menghiasi dua sudutnya keadaan di dalam bilik persalinan Manchester City dan AC Milan.

Tidak dilupakan, pengunjung boleh juga mendapatkan perkhidmatan pencetakan haba (heat press) yang disediakan secara percuma untuk jersi PUMA masing-masing untuk dibawa pulang ke rumah.


Bajet 2023: Peruntukan RM5 Juta Kepada YAKEB – Pelihara Kebajikan Atlet

Kerajaan cakna akan kebajikan atlet. Selaras dengan itu, sejumlah RM5 juta diperuntukkan kepada Yayasan Kebajikan Atlet Kebangsaan (YAKEB) bagi memastikan kebajikan atlet terus terpelihara.

Perkara tersebut dimaklumkan oleh Menteri Kewangan, YB Tengku Datuk Seri Utama Zafrul Aziz dalam sesi pembentangan Bajet 2023 di Dewan Rakyat, pada hari ini.

Difahamkan RM5 juta tersebut akan disediakan untuk tahun 2023 dan tahun-tahun seterusnya.

Kebajikan atlet akan terus terpelihara. Kerajaan akan menyediakan peruntukan 5 juta ringgit kepada Yayasan Kebajikan Atlet Kebangsaan (YAKEB) untuk tahun 2023 dan selanjutnya. #Bajet2023 #KeluargaMalaysia #MakmurBersama

— KBSMalaysia (@KBSMalaysia) October 7, 2022

Untuk makluman semua, YAKEB mula beroperasi pada Oktober 2008 ditubuhkan untuk menguruskan hal ehwal kebajikan atlet dalam pelbagai aspek yang sesuai, untuk mencapai matlamat, memberi manfaat kepada para bekas atlet negara termasuk atlet kelainan upaya (OKU).

Sebagai tambahan, peruntukan Bajet 2023 pada kali ini bertemakan Keluarga Malaysia Makmur Bersama adalah berjumlah RM 373.3 bilion secara keseluruhan – meningkat sekitar 12% berbanding peruntukan keseluruhan Bajet 2022.


Jurulatih Kelantan United Tarik Nafas Lega Selepas Raih Kemenangan Sulung

Ketua jurulatih Kelantan United FC, Syamsul Mohd Saad menarik nafas lega apabila skuad kendaliannya berjaya meraih kemenangan sulung di pentas Liga Premier selepas menewaskan PDRM FC,1-0 di Stadium Bolasepak Kuala Lumpur biarpun pemain-pemainnya masih belum beraksi di tahap yang memuaskan.

Beliau melihat persembahan baik yang ditunjukkan pasukan lawan membuatkan pemain-pemainnya panik terutama dalam tempoh 15 minit terakhir bagi mempertahankan kelebihan jaringan yang dilakukan Njoku Jacob pada minit-56.

Beliau berharap tiga mata pertama yang diraih itu akan menaikkan moral majoriti pemain muda dalam pasukan bagi harungi perjalanan Liga Premier,musim ini.

“Memang dari mula perlawanan ini, kami tahu perlawanan ini sangat penting dan bukan mudah berdepan PDRM yang kita tahu merupakan sebuah pasukan yang kuat.

“Saya tahu pemain sudah berikan terbaik yang mereka boleh berikan cuma masalahnya, kita boleh nampak semasa kita dalam situasi sedang mendahului, pemain-pemain sangat takut memegang bola terlalu lama kerana mereka tertekan untuk menang.

“Malah dalam situasi seorang sahaja pemain lawan memberikan tekanan dan kita ada dua pemain di bawah, mereka tetap menyepak bola keluar dari kawasan sendiri.

“Bagaimanapun, saya tetap mahu mengucapkan tahniah pemain-pemain kerana berjaya menang ke atas PDRM kerana lawan sebenarnya bermain sangat baik dengan menguasai sebahagian besar perlawanan, harap kemenangan ini mampu menaikkan moral pasukan,” katanya.

Kemenangan itu membawa Kelantan United naik ke tangga keenam selepas dua perlawanan menerusi pungutan tiga mata.

Kelantan United sebelum ini tewas 0-2 kepada Johor Darul Ta’zim II pada perlawanan sulung mereka di Stadium Majlis Bandaraya Pasir Gudang.

Sementara itu, ketua jurulatih PDRM DC, Wan Rohaimi Wan Ismail, berasakan rezeki tidak berpihak kepada pasukannya selepas memperagakan peningkatan berbanding ketika mereka tewas 0-2 kepada Perlis United di pusingan pertama Piala FA.

Tambahnya, jaringan penalti yang dilakukan Jacob pada separuh masa kedua sedikit sebanyak menjejaskan momentum pemain-pemain yang telah beraksi cemerlang.

“Minggu yang sukar bagi kami tetapi hendak dibandingkan dengan perlawanan semasa bertemu Perlis, saya rasa sangat jauh berbeza kerana hari ini lebih baik cuma sepakan penalti yang diberikan kepada lawan menjejaskan semangat kami.

“Saya masih lagi berlapang dada kerana dari segi momentum dan komitmen pemain, saya sangat berpuas hati serta mahu mengucapkan terima kasih di atas mereka berikan.

“Takdir seperti tidak menyebelahi kami untuk perlawanan ini, cuma saya minta pemain jangan sikap berputus asa kerana perjalanan liga pada musim ini masih lagi panjang.

“Cuma saya akui pasukan masih tercari-cari rentak yang hilang sebelum kami dilanda COVID-19 dan harap ada sinar selepas ini, malah saya juga mahu pemain import kembali bangkit kerana persembahan mereka masih lagi 50-50 di mata saya,” katanya.

Featured Image: Malaysian Football League


Kelayakan Piala Asia B-23: Brad Maloney Panggil Lima Pemain Melebihi Umur 20 Tahun

Semua sedia makluma akan hasrat Persatuan Bola Sepak Malaysia (FAM) mahu menghantar skuad bawah 20 Tahun (B-20) untuk beraksi dalam Kelayakan Piala Asia B-23 pada penghujung Oktober kelak.

Perancangan ini dilakukan bagi menyediakan para pemain B-20 pada ketika ini, terutamanya anak-anak buah Brad Maloney untuk layak ke temasya Sukan Olimpik Paris 2024.

Bagaimanapun, menerusi makluman terbaru oleh badan induk bola sepak negara, Maloney telah menyenaraikan lima orang pemain melebihi umur 20 tahun namun tidak melebihi umur 22 tahun untuk menyertai kem latihan pusat Fasa 1 yang akan bermula 30 Ogos hingga 7 September nanti.

Lima pemain tersebut ialah Saiful Iskandar Adha Saiful Azlan (22 tahun, Selangor 2), Syed Muhammad Nasrulhaq Syed Bidin (22 tahun, Terengganu II), Muhammad Hairiey Hakim Mamat (21 tahun, Terengganu II), Muhammad Nur Azfar Fikri Azhar (21 tahun, Terengganu II) dan Muhammad Syafik Ismail (21 tahun, Terengganu II).

Perkara ini pastinya bakal mendapat reaksi positif daripada sesetengah penyokong bola sepak negara yang mahu melihat skuad ini mendapat sentuhan beberapa pemain yang melebihi umur 20 tahun dan tidak dibarisi pemain berusia 20 tahun dan ke bawah semata-mata.

Sementara itu, dua pemain pertahanan yang berpangkalan di England turut disenaraikan oleh Maloney iaitu Adam Roshan Kris Aman (18 tahun, Brook House FC) dan Mohamed Amir Mohamed Faruk (17 tahun, Chipstead FC).

“Bagi kem latihan pusat Fasa 1 ini, Maloney memanggil majoriti pemain dari pasukan-pasukan Liga Premier 2021 memandangkan saingan liga divisyen dua kebangsaan itu sedang berehat seketika sepanjang jendela perlawanan antarabangsa FIFA dari 30 Ogos hingga 7 September.” tulis kenyataan media yang dikeluarkan FAM, hari ini.

“Beberapa lagi pemain lain yang beraksi dalam Liga Super 2021 akan dipanggil menyertai pasukan pada kem latihan pusat Fasa 2 yang dijadual bermula pada 19 September 2021 iaitu sehari selepas berakhirnya saingan Liga Super 2021 bersama beberapa lagi pemain dari luar negara seperti Luqman Hakim Shamsudin dan Wan Kuzri Wan Kamal.” tambah kenyataan itu lagi.

Berikut adalah senarai penuh 27 pemain yang dipanggil oleh Brad Maloney:


Olimpik 2020: Dua Pemain Man Utd Dipilih Wakili Skuad Ivory Coast ke Tokyo

Dua pemain Manchester United iaitu Eric Bailly dan Amad Diallo disenaraikan oleh Ketua Jurulatih Ivory Coast Bawah 23 Tahun (B-23) untuk menyertai saingan bola sepak di temasya Sukan Olimpik Tokyo 2020.

Selain daripada dua pemain ini, Persekutuan Bola Sepak Ivory Coast (FIF) turut menyenaraikan seorang lagi pemain berstatus bintang iaitu Franck Kessie, pemain tengah yang beraksi bersama AC Milan dalam saingan Serie A.

Eric Bailly, 27 tahun dan Franck Kessie, 25 tahun akan ditemani oleh penyerang sayap, Mory Keita, 25 tahun yang beraksi bersama kelab divisyen tiga Belgium untuk mengisi kuota tiga pemain lebih umur.

Selebihnya adalah pemain-pemain yang berusia 24 tahun dan ke bawah.

Untuk makluman, Ivory Coast diletakkan dalam Kumpulan D bersama-sama Arab Saudi, Brazil dan Jerman. Mereka akan memulakan perlawanan pertama dengan menentang Arab Saudi.

Untuk rekod, skuad Ivory Coast berjaya mengesahkan tempat ke acara bola sepak lelaki dalam temasya Sukan Olimpik Tokyo 2020 selepas muncul naib juara Africa U23 Cup of Nations 2019.

Berikut adalah senarai penuh skuad Ivory Coast B-23:


Pasukan Yang Terlibat PKPD Diminta Mencari Stadium Baharu – CEO MFL

Ketua Pegawai Eksekutif Malaysian Football League (MFL), Dato’ Ab Ghani Hassan meminta pasukan-pasukan yang berada di bawah Perintah Kawalan Pergerakan Diperketatkan (PKPD) untuk mencari stadium atau venue baharu sebelum bermulanya saingan Liga Super dan Liga Premier pada 24 Julai nanti.

Hal ini kerana sebarang perlawanan Liga Malaysia termasuk perlawanan latihan tidak dibenarkan berlangsung di kawasan yang dikenakan arahan PKPD.

Justeru, pasukan-pasukan seperti KL City, PDRM (Stadium Bola Sepak KL), PJ City, Selangor (Stadium MBPJ), Selangor 2 (Stadium Selayang), UiTM, Skuad Projek FAM-MSN (Stadium UiTM) serta Negeri Sembilan (Stadium Tuanku Abdul Rahman) diminta untuk mencari stadium di luar kawasan PKPD untuk dijadikan venue perlawanan.

“Buat masa ini, lapan pasukan tidak dapat menggunakan venue asal mereka disebabkan PKPD dan kita tidak tahu bila tempoh PKPD ini akan ditamatkan jadi oleh itu, pasukan terbabit telah diminta untuk mencari venue baharu bagi perlawanan Liga Super dan Liga Premier yang akan bermula nanti.

“Pihak MFL telah meminta agar pasukan terbabit bersedia dengan perancangan awal mencari stadium baharu bukan di kawasan PKPD di mana mereka boleh memohon untuk menggunakan stadium yang tidak digunakan oleh mana-mana pasukan seperti Stadium Manjung dan Stadium Batu Kawan.

“Selain itu, mereka juga boleh memohon untuk menggunakan stadium yang hanya digunakan oleh satu pasukan sahaja dan MFL akan membantu pasukan-pasukan dalam mengenalpasti stadium yang boleh digunakan.

“Dengan situasi cukup mencabar disebabkan COVID-19 ketika ini, saya berharap agar semua pasukan terus bersatu dan bekerjasama antara satu sama lain dalam memastikan kelangsungan Liga Malaysia 2021 yang mana saya cukup yakin dan percaya kita boleh mengharunginya bersama,” kata Dato’ Ab Ghani.

Sementara itu, beliau turut memaklumkan, walaupun sebarang perlawanan terutamanya di kawasan PKPD tidak dibenarkan berlangsung namun semua pasukan dibenarkan menjalani latihan menerusi Camp Based Training pada ketika ini.


Indonesia Masters: Pearly-Thinaah Kekal Rekod Kebal Lawan Beregu No.1 Thailand

Beregu wanita negara, Pearly Tan dan Thinaah Muralitharan berhasil mengekalkan rekod empat kemenangan berturut-turut bertemu pasangan wanita No.1 Thailand, Jongkolphan Kititharakul dan Rawinda Prajongjai.

Pearly-Thinaah yang menghuni ranking kesepuluh dunia pada ketika ini merakamkan kemenangan terbarunya ke atas pasangan tersebut di peringkat suku akhir saingan Indonesia Masters, sebentar tadi.

Dalam perlawanan tersebut, Pearly-Thinaah berjaya menumpaskan Kititharakul-Prajongjai yang berada di ranking kelapan dunia itu secara “straight set” dengan skor 21-11 dan 21-16 dalam tempoh masa 44 minit.

DAIHATSU Indonesia Masters 2022WD – Quarter final          🇲🇾Pearly TAN🏅21 21 🇲🇾Muralitharan THINAAH🏅11 16 🇹🇭Jongkolphan KITITHARAKUL          🇹🇭Rawinda PRAJONGJAI

🕗 in 44 minutes https://t.co/2TPDOHJ2Fk

— BWFScore (@BWFScore) June 10, 2022

Sebagai rekod, tiga pertemuan sebelumnya antara kedua-dua pasangan ini turut memihak kepada Pearly-Thinaah.

Kemenangan itu dicatatkan semasa bertemu di dalam saingan All England 2021, Jelajah Dunia Akhir 2021 dan saingan Piala Uber 2022.

Sementara itu, selaku pemenang, Pearly-Thinaah akan bertemu samada beregu Korea merangkap beregu No.2 dunia, Lee So-hee dan Shin Seung-chan atau pasangan tuan rumah, Apriyani Rahayu dan Siti Fadia Silva Ramadhanti di peringkat separuh akhir, esok.

Featured Image: Badminton Association of Thailand


Indonesia Masters: Kodai Atau Sen Lawan Tze Yong Di Pusingan 16?

Perseorangan No.2 lelaki tanah air, Ng Tze Yong berjaya mara ke Pusingan 16 dalam saingan Indonesia Masters 2023.

Kemaraan itu hasil daripada kemenangannya ke atas pemain senior Denmark, Hans-Kristian Solberg Vittinghus pada Pusingan 32, hari ini.

Dalam pertarungan itu, Tze Yong melakar kemenangan bergaya secara “straight set” dengan skor 21-7 dan 21-14 dalam tempoh sekitar setengah permainan yang berlangsung di Gelanggang 2, Istora Gelora Bung Karno.

DAIHATSU Indonesia Masters 2023MS – R3221 21 🇲🇾NG Tze Yong🥇

7 14 🇩🇰Hans-Kristian Solberg VITTINGHUS

— BWFScore (@BWFScore) January 25, 2023

Sementara itu, lawannya di Pusingan 16 kelak samada pemain Jepun yang menghuni ranking ketujuh dunia, Kodai Naraoka atau perseorangan India yang berada di ranking ke-12 dunia, Lakshya Sen.

Kedua-dua pemain ini akan berentap sesama sendiri sebentar lagi bagi merebut tempat ke Pusingan 16 bertemu Tze Yong.

Berdasarkan rekod pertemuan lalu, Tze Yong tidak pernah menumpaskan kedua-dua pemain ini dalam mana-mana kejohanan antarabangsa, setakat ini.

Tze Yong pernah bertemu Kodai sebanyak dua kali manakala Sen pula pernah dihadapinya sebanyak tiga kali.

Featured Image: Badminton Association of Malaysia


Piala Malaysia: Terengganu Mara Ke Separuh Akhir Buat 2 Tahun Berturut-Turut

Skuad berpangkalan di pantai timur semenanjung tanah air, Terengganu FC berhasil merakamkan kemaraan ke peringkat separuh akhir Piala Malaysia buat dua tahun berturut-turut.

Lebih manis, pasukan yang mendapat bimbingan Nafuzi Zain ini berhasil mengulangi pencapaian ke peringkat itu selepas menyingkirkan juara bertahan, Kuala Lumpur City FC (KL City) menerusi agregat 4-1 pada peringkat suku akhir.

Terengganu mereih agregat tersebut selepas merekodkan kemenangan 3-1 dalam perlawanan timbal balik peringkat suku akhir di laman sendiri, Stadium Sultan Mizan Zainal Abidin (SMAZA) sebentar tadi.

Tiga jaringan Terengganu itu disumbangkan oleh Manuel Ott, Tchetche Kipre dan Kpah Sherman pada minit ke-21, ke-62 dan ke-88 masing-masing. Sementara itu, pasukan pelawat mencetak jaringan tunggalnya menerusi Hakimi Azim pada minit ke-45.

Sebelum itu, Terengganu membawa satu bekalan gol hasil daripada kemenangan 1-0 ke atas KL City pada aksi pertama suku akhir yang berlangsung di Stadium Bola Sepak Kuala Lumpur, Ahad lalu.

Sebagai rekod, saingan Piala Malaysia edisi lalu menyaksikan Terengganu mara ke peringkat separuh akhir selepas menyingkirkan Sarawak United dengan agregat 6-3 pada suku akhir.

Namun begitu, Terengganu terpaksa akur menamatkan kempen Piala Malaysia edisi itu setakat peringkat separuh akhir apabila tumpas 1-4 secara agregat kepada Johor Darul Ta’zim (JDT).

Featured Image: Malaysian Football League


Terbuka Perancis: Dua Beregu ‘Independent’ Malaysia, Peng Soon-Liu Ying & Soon Huat-Shevon Lai Ke Suku Akhir

Dua pasangan beregu campuran bebas (independent players) Malaysia iaitu berhasil melepasi cabaran di Pusingan 2 sekaligus menempah tiket ke peringkat suku akhir Terbuka Perancis 2021 – Jelajah Dunia Super 750.

Dua pasangan beregu tersebut ialah Chan Peng Soon dan Goh Liu Ying yang berjaya menumpaskan beregu Jepun, Yuki Kaneko-Misaki Matsumoto dengan ‘straight set’ 21-19 dan 21-14.

Satu lagi pasangan bebas negara ialah Goh Soon Huat dan Shevon Jamie Lai yang mengatasi beregu Rusia, Rodion Alimov-Alina Davletova juga dengan ‘straight set’ iaitu 21-9 dan 21-13.

Sementara itu, menanti Peng Soon-Liu Ying yang merupakan beregu No.8 dunia adalah beregu Jepun yang menduduki ranking ke-4 dunia, Yuta Watanabe-Arisa Higashino.

Manakala beregu No.13 dunia, Soon Huat-Shevon Lai pula akan berhadapan dengan beregu dari negara jiran tetangga, Dechapol Puavaranukroh-Sapsiree Taerattanachai yang menghuni ranking No.3 dunia.


Pemilik Kelantan FC Bercadang Sewa Stadium Baharu Kelantan Bagi Tempoh Masa Panjang

Negeri Kelantan bakal membina sebuah stadium baharu di dalam Kompleks Sukan Bukit Merbau, Pasir Puteh yang mana bakal menjadi venue bagi temasya Sukan Malaysia (SUKMA) 2026 kelak.

Difahamkan, stadium pelbagai guna yang mempunyai padang bola sepak dan trek olahraga tersebut mampu menampung kapasiti seramai 20,000 penonton.

Dan pemilik Kelantan FC, Norizam Tukiman bercadang untuk menyewa stadium baharu tersebut bagi tempoh jangka masa panjang dengan tawaran untuk menanggung kos penyelenggaraan.

“Saya dengar cerita Kerajaan Negeri Kelantan nak buat stadium baru. Ianya suatu berita baik.”

“Saya ingat kalau ada rezeki nak mencadangkan stadium baru nanti disiapkan oleh Kerajaan Negeri dan penyelenggaraan dikelolakan oleh TRW Kelantan FC.”

Baca: Kompleks Sukan Bukit Merbau Bakal Miliki Stadium Berkapasiti 20,000 Penonton – Peruntukan RM256 Juta

“Kita boleh tiru cara Inter Milan atau Manchester City yang mana stadium milik kerajaan disewakan jangka masa panjang.”

“Kedua-dua pihak menang-menang dimana kelab jimat kos, manakala kerajaan negeri dapat pendapatan melalui sewa jangka masa panjang. Harta asset stadium kekal milik kerajaan.” katanya menerusi satu hantaran di laman sosialnya, hari ini.

Ahli perniagaan kelahiran Johor itu menyatakan cadangan tersebut selepas menjelaskan mengenai beberapa kelab-kelab bola terkenal dunia yang mempunyai nilai yang besar walaupun tidak mempunyai aset sendiri seperti stadium dan menyewa daripada pihak kerajaan tempatan.

Antara kelab-kelab yang dinyatakan ialah Manchester City, Chelsea, Newcastle, AS Roma dan Inter Milan.

Pada masa yang sama, Norizam juga tidak menolak untuk memajak stadium sedia ada yang digunakan pada ketika ini, Stadium Sultan Muhammad IV berbanding stadium baharu di Pasir Puteh itu.

Beliau bersetuju dengan pendapat seorang individu yang meninggalkan komen untuk mengubah suai stadium tersebut khusus untuk kegunaan bola sepak termasuk menambahkan bilangan tempat duduk penonton.

Featured Image: TRW Kelantan FC


Kerteh FC Lantik Agensi Untuk Teroka Peluang Komersil di Australia, New Zealand

Kerteh FC telah mencapai perjanjian dengan agensi Ghazoo Sports untuk menjalin kerjasama dan meneroka pelbagai peluang komersial di wilayah Australia dan New Zealand untuk dua musim akan datang.

Kerjasama ini menyerupai kerjasama sedia ada antara Kerteh FC dengan agensi dari Sepanyol, Riera Sports. Ghazoo Sports ditugaskan untuk memperkayakan program pembangunan belia Kerteh FC dengan mewujudkan program kerjasama dengan pasukan bola sepak profesional di Australia dan New Zealand.

“Ketika kami bergerak maju dengan rancangan 5 tahun kami, profil kelab bola sepak kami berada pada tahap yang sangat memuaskan,” kata Ketua Eksekutif, Syed Khairi Amier.

“Kami berhasrat untuk bersaing di peringkat tertinggi dan kami berharap dapat melakukannya dengan pemain tempatan yang berpengalaman bermain di luar negara. Kerjasama dengan Ghazoo Sports berpotensi membantu mendorong bakat muda kami ke Australia dan New Zealand.”

Ghaz Ramli, Pengarah Ghazoo Sports menambah: “Terdapat keghairahan bola sepak yang luar biasa dari rakan kami di Asia Tenggara, dan kami berharap dapat memanfaatkan pengalaman dan hubungan kami di Australia dan Malaysia untuk membantu pertukaran kepakaran teknikal dan pembangunan komersial.

Berbalik pada bulan Januari baru-baru ini, Kerteh FC telah menandatangani perjanjian perkongsian dengan IMC Sports and Entertainment yang menyaksikan agensi sukan tersebut sebagai wakil eksklusif penjualan penajaan untuk kelab.

Agensi ini akan membangunkan prospektus penajaan, mewakili Kerteh dalam rundingan penajaan, dan bertanggung jawab untuk penganjuran dua forum bersama rakan penaja musim ini.


NSL 2022: Pemain Import Dibenarkan, Hadiah Kemenangan Naik 100% Serta Dua Pasukan Tercorot ‘Relegated’

Saingan bola jaring kebangsaan edisi kedua, Netball Super League (NSL) 2022 yang akan membuka tirainya pada 3 Jun nanti tampil dengan beberapa pembaharuan.

Menurut makluman daripada Presiden Persatuan Bola Jaring Malaysia (PBJM), YB Alwiyah Talib dan Ketua Pembangunan Perniagaan Astro Arena, Preman Parameswaran dalam majlis pelancaran semalam, terdapat empat pembaharuan dilaksanakan dalam saingan kali ini.

Antaranya, saingan yang melibatkan lapan pasukan ini akan dijalankan dengan format liga satu pusingan atau “single round robin” dimana setiap pasukan akan menentang dengan semua pasukan yang ada.

Baca: Aplikasi Penstriman Sooka Jadi Penaja Utama Netball Super League 2022

Keduanya, kejohanan pada kali ini membenarkan penyertaan dua pemain import. Difahamkan, kehadiran pemain import ini bukan sahaja dapat memperkuatkan pasukan bahkan turut bertujuan untuk menarik penonton daripada negara luar untuk melihat pemain mereka beraksi di kancah NSL ini.

Selain itu,hadiah bagi pasukan yang menjuarai saingan ini turut ditingkatkan sebanyak 100% menjadi RM20,000. Sebagai perbandingan, hadiah yang dimenangi oleh KL Wildcats pada edisi sulung tahun lalu adalah berjumlah RM10,000.

Akhir sekali, memandangkan saingan NSL pada kali ini dijalankan dengan format “single round robin”, dua pasukan tercorot di penghujung musim kelak akan disingkirkan daripada saingan NSL 2023 kelak.

Namun begitu, Alwiyah berkata, pihak PBJM masih belum menetapkan formula atau mekanisme khusus dalam memilih dua pasukan baharu yang akan dipromosikan ke saingan NSL 2023 kelak. Berkemungkinan besar ianya akan diberikan kepada pasukan-pasukan yang sering mengambil bahagian dalam saingan anjuran badan induk tersebut.

Featured Image: Kaki Jersi Dot Com


Saya Sudah Pesan, Jangan Tidur Petang – Fandi Ahmad

Pengendali Sri Pahang FC, Fandi Ahmad sedikit kecewa dengan keadaan pemain yang tampak keletihan. Jurulatih dari Singapura ini melihat ianya berpunca daripada pengurusan masa yang kurang memberangsangkan dalam kalangan para pemainnya.

Jelas Fandi, pemain tidak sepatutnya tidur terlalu lama pada waktu petang ketika hari perlawanan. Tambahnya, tabiat tersebut mampu mempengaruhi keadaan tubuh badan sekaligus menjejaskan prestasi pemain menjelang perlawanan pada malam harinya.

“Mungkin mereka tidak beradaptasi dengan baik (terhadap keadaan semasa). Saya sudah pesan, kalau boleh, jangan tidur petang berlebihan sampai 1-2 jam. Mungkin mereka kelelahan kerana terlalu lama tidur.”

“Saya sudah pesan, kalau tidur pukul 3 petang dan masih tidak bangun selepas jam 5 petang, pasti tidak boleh berlari pada waktu malam perlawanan. Jadi, saya lihat mereka kurang bertenaga”, ujar Fandi dalam sidang media selepas perlawanan menentang PDRM FC.

Kita curi 3 mata dan berjaya melepasi roadblock di Petaling Jaya 🔥#SriPahang#WhereLegendsAreBorn #HakkaClo#posmalaysia pic.twitter.com/tuR9WaFIjN

— Sri Pahang FC (@OfficialPahang) April 5, 2023

Bagaimanapun, pengendali berusia 60 tahun itu tetap berterima kasih kepada para pemain kerana terus memberikan komitmen sepanjang perlawanan biarpun PDRM FC menunjukkan tanda-tanda kebangkitan pada separuh masa kedua.

Sri Pahang masih lagi mengekalkan rekod tanpa kalah musim ini apabila menang dengan keputusan 2-1 menewaskan skuad berjulukan Sang Saka Biru di Stadium Majlis Bandaraya Petaling Jaya (MBPJ).

Skuad Tok Gajah mendahului pada separuh masa pertama menerusi jaringan Baqiuddin Shamsudin dan Kpah Sherman sebelum PDRM FC memperoleh jaringan saguhati menerusi James Okwuosa pada minit ke-76 perlawanan.

Skuad kendalian Fandi Ahmad bakal kembali ke bumi Kuantan dalam satu lagi aksi Perseteruan Pantai Timur menentang Kelantan United FC pada Isnin.

Featured Image: Sri Pahang FC


Syarifuddin ‘Damok’ Beri Bayangan Mengenai Pasukan Moto3 Baharunya

Setelah selesai melalui fasa rundingan, pelumba muda negara, Syarifuddin Azman atau dikenali sebagai Damok mengesahkan akan menyertai Kejuaraan Dunia Moto3 pada tahun hadapan.

Bagaimanapun pelumba yang beraksi bersama ZK Racing dalam saingan FIM CEV Kejuaraan Dunia Moto3 Remaja pada musim ini masih tidak mendedahkan nama pasukan yang akan disertainya.

Namun menerusi laporan oleh portal akhbar berbahasa inggeris, New Straits Times, Syarifuddin tampil memberikan sedikit bayangan mengenai pasukan baharunya itu disamping berkongsikan sasaran peribadinya dalam saingan kelas Moto3, pada musim hadapan.

“Sasaran saya pada tahun hadapan untuk merebut gelaran Rookie of The Year.

“Beberapa pelumba daripada Kejuaraan Dunia (Moto3) Remaja juga akan turut menyertai (saingan Moto3) pada tahun hadapan, jadi saya cukup kenal seteru saya.

“Pasukan yang akan saya sertai telah berlumba dalam Kejuaraan Dunia 2017. Mereka akan sertai semula Moto3 tahun hadapan.” katanya dipetik daripada portal tersebut.

Pelumba yang bakal menjengah usia 20 tahun pada bulan November nanti sangat gembira dengan ‘kenaikan pangkatnya’ ke saingan Moto3 itu pada tahun hadapan.

Malahan sasaran awal Syarifuddin untuk beraksi selama dua musim sahaja di perlumbaan peringkat remaja juga dapat dicapai.

Difahamkan, nama pasukan yang akan disertai oleh Syarifuddin dalam saingan Moto3 tahun hadapan akan diberitahu secara rasmi pada hari Jumaat nanti.

Featured Image: Instagram Syarifuddin Azman


Kejohanan Trek Antarabangsa Belgium: Shah Firdaus Raih Pingat Perak Acara Keirin

Kejohanan Trek Antarabangsa Belgium 2023 menyaksikan sekurang-kurangnya seorang wakil Malaysia menghiasi podium apabila pelumba basikal trek negara, Muhammad Shah Firdaus Sahrom berhasil meraih pingat perak dalam acara keirin kategori lelaki.

Kilauan pingat itu menjadi milik pelumba berusia 27 tahun terbabit setelah menamatkan perlumbaan akhir yang berlangsung di Wielercentrum Eddy Merckx, Ghent di belakang pelumba Perancis, Sebastien Vigier dari pasukan Creteil-kronos.

Manakala tempat ketiga pula menjadi milik Luca Priore dari skuad kebangsaan Perancis sekaligus membawa pulang pingat gangsa daripada kejohanan ini.

Untuk makluman, skuad kebangsaan Malaysia mempertaruhkan empat pelumba dalam acara ini termasuk jaguh berbasikal trek negara, Datuk Azizulhasni Awang serta Muhammad Fadhil Zonis dan Muhammad Ridwan Shahrom.

Bagaimanapun, ketiga-tiga pelumba itu hanya beraksi dalam penentuan tempat ketujuh hingga ke-12 terpaksa berpuas hati di tempat ketujuh, kelapan dan kesepuluh masing-masing.

Featured Image: Faecbook Muhammad Shah Firdaus


Cabaran Belgium: Tze Yong Mara Ke Final & Bakal Menentang Pemain Senior India

Pemain perseorangan lelaki muda negara, Ng Tze Yong berjaya meneruskan kemaraan ke perlawanan akhir Cabaran Antarabangsa Belgium selepas menumpaskan Yusuke Onodera.

Kemaraan itu diraih oleh Tze Yong, 21 tahun menewaskan pemain Jepun tersebut dengan pungutan mata 20-22, 21-15 dan 23-21 di peringkat separuh akhir yang berlangsung, awal pagi tadi waktu Malaysia.

Sementara itu, menanti Tze Yong di perlawanan akhir adalah pemain India, Ajay Jayaram yang menghuni ranking ke-63 dunia. Ajay, 34 tahun, mara ke final dengan menumpaskan pemain Denmark, di peringkat separuh akhir.

Untuk makluman semua, berdasarkan rekod, Tze Yong dan Ajay belum pernah turun berentap sesama sendiri setakat ini.

Sebagai tambahan, kemaraan Ajay ke pentas akhir Cabaran Antarabangsa Belgium ini merupakan prestasi terbaiknya pada tahun ini. Sebelum ini, dia sering terkandas di peringkat Pusingan 32 dalam tiga kejohanan terakhir yang disertainya.

Perlawanan melibatkan kedua-dua pemain ini dijadualkan berlangsung pada 10.40 malam nanti, waktu Malaysia

Featured Image: Badminton Photo / Badminton Association of Malaysia


Gagal Temui Pengganti Yang Mempunyai Lesen Pro, Perak Kembali Guna Khidmat Yee Fatt

Perak FC membuat ‘pusingan-u’ dengan mengekalkan khidmat ketua jurulatih, Chong Yee Fatt untuk mengharungi baki saingan Liga Malaysia 2021.

Sebelum ini, Yee Fatt direhatkan selama 14 hari oleh Perak susulan kemerosotan prestasi yang melanda skuad yang terkenal dengan julukan The Bos Gaurus.

Dan tugas tersebut dipangku oleh penolong ketua jurulatih Perak FC, Mohd Shahril Nizam Khalil bermula daripada 3 Ogos lalu menentang Penang FC.

Bagaimanapun, menurut laporan Sinar Harian, Pengurus Besar Perak FC, Azman Noh mengesahkan pasukan tersebut akan kembali menggunakan khidmat Yee Fatt ekoran kegagalan menemui calon sesuai yang mempunyai lesen kejurulatihan Pro Diploma Konfederasi Bola Sepak Asia (AFC) untuk menggantikannya.

“Kita juga telah maklumkan keputusan ini kepada dia dalam perbincangan pada 16 Ogos yang lalu di pejabat Perak FC,” kata Azman Noh.

Untuk makluman semua, lesen kejurulatihan Pro Diploma AFC merupakan syarat wajib yang perlu dimiliki oleh setiap ketua jurulatih pasukan Liga Super sepertimana yang ditetapkan oleh Malaysian Football League (MFL).

Sementara itu, Azman turut mengharapkan Yee Fatt dapat melakukan ‘magis’ dalam baki tiga perlawanan Liga Super untuk mengelakkan Perak daripada terhumban ke saingan Liga Premier 2022.

Baki tiga perlawanan tersebut, mereka akan bertemu Kedah (28 Ogos), Melaka United (9 September) dan Sabah (12 September).

“Misi kekal dalam liga ini memang sukar pada ketika ini, tetapi ia bukan satu perkara yang mustahil untuk dilakukan jika semua pihak kekal positif dalam merencana strategi,” katanya lagi.

Ketika ini, Perak sedang berada di zon penyingkiran iaitu menduduki tangga ke-11 Liga Super selepas mengharungi 19 perlawanan.

Di tangga ke-9 dan ke-10 adalah pasukan Melaka United dan Sri Pahang yang mengumpul 17 mata masing-masing.


Perlawanan Super Cup & UCL 2022-23 Akan Guna Teknologi Ofsaid Separa Automatik – SAOT

Kesatuan Persatuan Bola Sepak Eropah (UEFA) mengumumkan akan menggunakan Teknologi Ofsaid Separa Automatik (SAOT) buat julung kalinya dalam perlawanan Super Cup 2022 yang berlangsung di Helsinki, Finland pada awal Khamis hadapan.

UEFA turut memaklumkan perlawanan yang menemukan kedua-dua pemenang Liga Juara-Juara UEFA (UCL) dan Liga Europa musim lalu, Real Madrid dan Eintracht Frankfurt itu akan diadili oleh pengadil England, Michael Oliver sambil dibantu rakan senegaranya, Stuart Burt dan Simon Bennet.

Menjelaskan mengenai SAOT, ianya merupakan sistem baharu dioperasikan menggunakan sebilangan kamera khas yang dipasang di stadium untuk menjejak 29 titik badan berbeza bagi setiap pemain.

Kamera ini akan mula menjejak titik-titik anggota tubuh badan pemain yang menerima hantaran apabila rakan sepasukan melakukan “key pass” – hantaran yang membuka peluang kepada jaringan gol dilakukan.

Pada masa yang sama, satu alat pengesan (sensor) turut diletakkan di dalam dan di tengah-tengah bola untuk menghantar data-data kepada bilik operasi video.

⚽ Michael Oliver will take charge of next week's #SuperCup match between Real Madrid and Eintracht Frankfurt in Helsinki.

The game will see a UEFA debut for Semi-Automated Offside Technology (SAOT), which will also be used as of the group stage in the upcoming #UCL season.

— UEFA (@UEFA) August 3, 2022

Baca: FIFA Akan Menggunakan Kecerdasan Buatan Untuk Mengesan Ofsaid Di Piala Dunia Qatar

Dengan menggunakan data daripada penjejakan titik badan pemain serta alat pengesan bola dan penggunaan kecerdasan buatan (artificial intelligence), teknologi ini akan memberikan amaran apabila berlakunya situasi ofsaid kepada para pegawai yang bertugas di dalam bilik operasi video.

Selepas ofsaid itu disahkan oleh pegawai operasi video dan pengadil di padang, data-data yang yang diperolehi akan menghasilkan satu animasi 3-dimensi (3D) untuk menunjukkan situasi ofsaid berkenaan.

Animasi 3-D itu akan turut dipaparkan di skrin gergasi di dalam stadium serta rakan penyiar yang menyiarkan perlawanan terbabit secara langsung.

Selain daripada saingan Super Cup, UEFA turut mengumumkan teknologi akan digunakan bermula peringkat kumpulan UCL musim ini.

Untuk makluman semua, penggunaan SAOT ini telah diluluskan oleh Persekutuan Persatuan Bola Sepak Antarabangsa (FIFA) pada 1 Julai lalu. Ianya akan turut digunakan dalam saingan Piala Dunia Qatar 2022 kelak.


Corak Permainan PDRM FC Membosankan – Solari

Pengendali Johor Darul Ta’zim (JDT), Esteban Solari menempelak corak permainan PDRM FC yang dianggap ‘membosankan’ ketika bertemu pasukannya.

Tambah Solari, PDRM FC tidak memberikan cabaran kepada pasukannya dan tidak menganggap skuad Sang Saka Biru itu sebagai pencabar terkuat mereka setakat ini biarpun JDT hanya menang tipis ke atas pasukan tersebut.

“Permainan paling sukar? Entahlah. Saya fikir ia adalah permainan yang membosankan, bukan yang paling sukar kerana permainan yang sukar, bagi saya, sepatutnya memberikan saya cabaran.”

“Hari ini, saya rasa PDRM lebih banyak bertahan, membuang masa, dan melengahkan perlawanan. Saya tidak menyalahkan mereka kerana ini adalah strategi yang mereka pilih untuk lakukan tetapi saya fikir ia bukan satu cabaran untuk kami.” ujar Solari dalam sidang media selepas perlawanan menentang PDRM FC.

Unlucky to concede a goal of that “quality” but the boys held their ground. 🔥#pdrmjdt pic.twitter.com/ZCsZSlha29

— PDRM Football Club (@officialpdrmfc) April 19, 2023

Pengendali berusia 43 tahun itu juga mahu pasukannya terus bermain secara menyerang dan memberikan hiburan kepada setiap penyokong yang menyaksikan mereka beraksi.

Perlawanan di Stadium Majlis Bandaraya Petaling Jaya (MBPJ) itu menyaksikan Harimau Selatan hanya menang tipis ke atas skuad kendalian Azzmi Aziz dengan keputusan 1-0 hasil jaringan Fernando Forestieri.

Keputusan tersebut menjadikan PDRM FC menjadi pasukan dengan jumlah bolos terendah bertemu juara bertahan itu setakat ini. Walaupun begitu, hal ini juga bermakna JDT terus melebarkan rekod kemenangan bersih dalam 9 perlawanan musim ini.

Featured Image: Johor Southern Tigers


Cemerlang Dalam Saingan Liga Super, Penang FC Dapat Tajaan Tambahan RM100,000

Prestasi pendatang baharu Liga Super 2021, Penang FC boleh dikatakan di luar jangkaan apabila menduduki tangga ketiga selepas mengharungi 19 daripada 22 perlawanan secara keseluruhan.

Menurut Ketua Menteri Pulau Pinang, Chow Kon Yeow berkata di bawah pengurusan yang baharu, pasukan tersebut meletakkan sasaran untuk menjadi enam pasukan terbaik pada musim ini.

Walaupun berbaki tiga perlawanan iaitu dua perlawanan di gelanggang sendiri dan satu perlawanan di tempat lawan, sasaran tersebut telah pun dicapai.

Kecemerlangan tersebut telah menarik sebuah syarikat, Dynamic Frank Group of Companies untuk menghulurkan sumbangan berjumlah RM100,000 sebagai tajaan kepada skuad The Black Panther itu.

“Sumbangan ini semestinya memberi galakan kepada pembangunan sukan terutamanya bola sepak. Kami mengharapkan para penyokong dapat meneruskan sokongan kepada pasukan.

“Pasukan ini masih baharu, mendapat promosi ke Liga Super setelah bertahun-tahun beraksi di liga bawahan.

“Sekarang, di bawah pengurusan baharu, ia telah mencapai sasarannya untuk menamatkan saingan dalam kelompok enam terbaik dalam saingan Liga Super.

“Mereka di kedudukan ketiga dengan baki tiga perlawanan – dua dia tempat sendiri dan satu di gelanggang lawan.” katanya seperti dilaporkan oleh Buletin Mutiara, pada hari ini.

Sebagai tambahan, Chow Kon Yeow turut memaklumkan pasukan yang dimiliki oleh Perbadanan Ketua Menteri Pulau Pinang (CMI) itu telah menerima RM1.8 juta secara keseluruhan.


Terengganu FC Hilang Seorang Lagi Tonggak Disebabkan ACL

Skuad berpangkalan di pantai timur, Terengganu FC terpaksa menerima berita yang mendukacitakan apabila seorang lagi tonggaknya, Azalinullah Alias mengalami kecederaan melibatkan anterior cruciate ligament (ACL).

Kecederaan itu menimpa pemain tengah tersebut ketika melayan kunjungan Melaka United FC pada aksi keempat saingan Liga Super di Stadium Sultan Mizan Zainal Abidin (SMAZA), rabu lalu.

Perkara itu disahkan sendiri oleh pengurus pasukan, Zulfadli Rozi selepas pemain berusia 25 tahun itu menjalani imbasan magnetic resonance imaging (MRI), pagi tadi.

“Selepas menjalani (imbasan) MRI pada pagi tadi, dia disahkan mengalami kecederaan ACL,”

“Kebiasaannya ia mengambil masa antara enam hingga sembilan bulan sebelum kembali pulih sepenuhnya,” katanya ketika dihubungi oleh Sukanz, petang tadi.

Azalinullah merupakan mangsa kedua daripada skuad Terengganu yang ditimpa kecederaan ini. Mangsa pertama menerima kecederaan yang sama adalah pemain import kelahiran Namibia, Petrus Shitembi.

Sementara itu, Zulfadli turut memberi khabar gembira kepada penyokong Terengganu apabila pemain import kelahiran Australia, Chris Herd kembali cergas dan sedia untuk diturunkan pada aksi kelima liga kelak.

Selain itu, dua orang pemain tempatan iaitu penyerang sayap kiri, Arif Anwar dan pemain tengah, Asnan Ahmad dilaporkan turut cergas dan telah kembali menjalani latihan bersama pasukan.

Bagaimanapun, penyokong perlu menunggu sedikit masa lagi untuk melihat kembali kelibat penggempur kelahiran Brazil, David da Silva untuk mengetuai jentera serangan kerana belum cergas sepenuhnya.

“Chris (Herd) akan menyertai pasukan kita ke Sabah pagi esok kecuali (David da) Silva yang akan kembali menyertai pasukan selepas daripada rehat antarabangsa kelak.” tambahnya lagi sambil menyerahkan kepada kebijaksanaan ketua jurulatih, Nafuzi Zain untuk mengadunkan 11 pemain terbaik pada perlawanan seterusnya.

Untuk makluman, Terengganu yang berkongsi mata dengan pendahulu liga, Johor Darul Ta’zim (JDT) akan terbang ke Kota Kinabalu pada pagi esok untuk bertemu Sabah di Stadium Likas pada hari ahad.

Featured Image: Terengganu Football Club


Penang Lanjut Kontrak Zainal Sehingga 2023, Akmal Rizal Bimbing Skuad Simpanan B-23

Pasukan berpangkalan di utara semenanjung tanah air, Penang FC mengumumkan pembaharuan dalam Jawatankuasa Pemilihan Pemain bagi saingan Liga Super dan Liga Simpanan musim 2023.

Menerusi satu kenyataan rasmi pada hari ini, pembaharuan itu menyaksikan ketua jurulatihnya, Dato’ Zainal Abidin Hassan yang dilantik awal Jun lalu dilanjutkan kontraknya untuk mengemudi skuad Harimau Kumbang pada tahun 2023. Beliau akan dibantu oleh Manzoor Azwira selaku penolong ketua jurulatih.

Pada masa yang sama, bekas penyerang kebangsaan, Akmal Rizal Ahmad Rakhli pula bakal dilantik sebagai ketua jurulatih skuad simpanan bawah 23 tahun (B-23) yang akan beraksi dalam kancah Liga Simpanan bermula musim hadapan.

Berbalik kepada Jawatankuasa Pemilihan Pemain tersebut, ianya akan dipengerusikan oleh Pengarah Teknikal, Tuan Haji Kamal Kalid dan turut dianggotai oleh Sam Pakiaraj (saringan kecergasan) dan Hisham Jainudin (pemilihan penjaga gawang) selain daripada tiga nama di atas.

“Jawatankuasa ini dipertanggungjawabkan untuk menyusun semula langkah-langkah penambahbaikan dan pembetulan kaedah-kaedah pengambilan bagi menentukan pemain-pemain sedia ada yang layak dikekalkan untuk musim hadapan dan pengambilan pemain-pemain baru,”

“Penggubalan sistem pengujian tahap kecergasan dan kesihatan pemain serta merangka perancangan kesinambungan perbekalan pemain yang lebih berintegriti, telus dan realistik dengan bajet yang diperuntukkan.” kata kenyataan rasmi kelab.

Sebagai rekod, Zainal dilantik pada Jun lalu bagi menggantikan jurulatih Republik Czech, Tomas Trucha yang berpisah dengan Penang FC.

Sejak daripada saat itu, Penang yang dibimbing Zainal telah meraih satu kemenangan dan satu seri daripada tujuh perlawanan Liga Super yang dikendalikannya.

Featured Image: Malaysian Football League


Putera Nadher Amarhan Ikut Jejak Safee Beraksi Di Indonesia

Pemain berdarah kacukan Malaysia-Sweden, Junior Eldstal atau turut dikenali sebagai Putera Nadher Amarhan menjadi pemain skuad kebangsaan kedua selepas Safee Sali beraksi dalam kancah bola sepak Indonesia.

Perkembangan itu hadir setelah Dewa United FC yang beraksi dalam saingan Liga 1 Indonesia mengucapkan selamat datang kepada Junior menerusi satu video berdurasi 56 saat yang dimuat naik di akaun Instagram dan Twitter rasminya sekitar tengah malam tadi.

Presiden Dewa United FC, Ardian Satya Negara berkata Junior dibawa masuk kerana barisan kejurulatihannya ingin menambah pemain di posisi pertahanan tengah.

𝐎𝐮𝐫 𝐍𝐞𝐰 𝐂𝐞𝐧𝐭𝐫𝐞 𝐁𝐚𝐜𝐤 𝐟𝐫𝐨𝐦 𝐌𝐚𝐥𝐚𝐲𝐬𝐢𝐚 🇲🇾

Selamat Datang @JuniorEldstal 🤝🖤#DUFC#anakdewa#liga1#BEBRAVE pic.twitter.com/0Q2ma86SlG

— DEWA UNITED FC (@dewaunitedfc_) July 20, 2023

Tambahan pula, Junior yang memiliki kelebihan fizikal daripada aspek ketinggian iaitu 1.91 meter (m) dilihat  sebagai pilihan yang ideal untuk membarisi barisan pertahanan mereka.

Difahamkan, Junior juga menjadi pemain terakhir yang mengisi slot pemain asing (import) bagi mengharungi saingan musim 2023-24.

Sebelum ini, Junior yang berusia 31 tahun kembali semula ke kancah bola sepak Thailand dengan menyertai PT Prachuap sekitar Januari lalu. Sepanjang hampir setengah tahun bersama PT Prachuap, Junior sempat tampil sebanyak empat kali dimana tiga daripadanya merupakan saingan liga manakala satu lagi adalah saingan piala liga.

Untuk pengetahuan semua, Safee menjadi pemain pertama skuad kebangsaan yang beraksi di dalam kancah bola sepak negara jiran tetangga itu apabila menyertai Pelita Jaya FC pada tahun 2011.

Penyertaan Safee bersama kelab tersebut dalam kancah Liga Super Indonesia (ISL) bertahan sekitar dua musim sebelum pulang ke Malaysia untuk menyertai Johor Darul Ta’zim (JDT).

Featured Image: Dewa United FC


Terbuka Malaysia: Beregu No.1 China Tunjuk Pintu Keluar Kepada Juara Dunia

Gandingan Liu Yu Chen dan Ou Xuan Yi yang merupakan beregu No.1 China menunjukkan pintu keluar buat juara Kejohanan Dunia BWF 2022, Aaron Chia dan Soh Wooi Yik daripada saingan Terbuka Malaysia 2023.

Situasi itu terjadi selepas Yu Chen-Xuan Yi berhasil melakar kemenangan ke atas Aaron-Wooi Yik ketika turun beraksi di Pusingan 16 yang berlangsung pada petang tadi di Axiata Arena.

Dalam pertarungan tersebut, gandingan dari negara tembok besar yang menduduki ranking keenam dunia itu meraih kemenangan secara “straight set” dengan skor 21-10 dan 23-21 dalam tempoh 41 minit permainan di Gelanggang 1.

PETRONAS Malaysia Open 2023MD – R16          🇨🇳LIU Yu Chen🏅21 23 🇨🇳OU Xuan Yi🏅          🇲🇾Aaron CHIA10 21 🇲🇾SOH Wooi Yik

— BWFScore (@BWFScore) January 12, 2023

Keadaan ini sekaligus menghanguskan peluang Aaron-Wooi Yik untuk melangkah ke peringkat suku akhir kejohanan sulung Jelajah Dunia BWF pada tahun ini yang bertaraf Super 1000.

Untuk makluman, ini merupakan kekalahan ketiga berturut-turut dialami oleh Aaron-Wooi Yik apabila bertemu Yu Chen-Xuan Yi di pentas antarabangsa.

Sebagai rekod, dua kekalahan sebelum ini terjadi di saingan Terbuka Indonesia dan jelajah Akhir Dunia BWF pada tahun lalu.

Sementara itu, Yu Chen-Xuan Yu yang merakamkan kemaraan ke peringkat suku akhir akan bertemu beregu India, Satwiksairaj Rankireddy-Chirag Shetty pada hari esok.

Featured Image: Badminton Association of Malaysia


RTM Nafi Miliki Hak Penyiaran Liga Belgium, Jupiler Pro League

Radio Televisyen Malaysia (RTM) menafikan pihak mereka telah mendapatkan hak penyiaran Liga Belgium atau dikenali sebagai Jupiler Pro League.

Terdahulu, sebuah portal melibatkan bisnes sukan berpangkalan di luar negara, Sports Business melaporkan RTM menjadi pemegang hak penyiaran Liga Belgium bagi pasaran di negara ini.

Ia sekaligus mengundang reaksi yang pelbagai khususnya dalam kalangan peminat bola sepak di Malaysia.

Bagaimanapun, pihak RTM menafikan laporan tersebut serta mengklasifikasikannya sebagai berita tidak sahih menerusi satu makluman di akaun media sosial rasmi mereka, pada pagi tadi.

“Isu berbangkit berkaitan Jupiler Pro League ini adalah tidak benar kerana pihak RTM tiada hak siaran seperti yang dikemukakan pihak tuan. Mohon kerjasama untuk tidak menyebarkan berita yang tidak sahih.” demikian kenyataan RTM.

Selamat sejahtera. Isu berbangkit berkaitan Jupiler Pro League ini adalah tidak benar kerana pihak RTM tiada hak siaran seperti yang dikemukakan pihak tuan. Mohon kerjasama untuk tidak menyebarkan berita yang tidak sahih. Sekian, terima kasih. https://t.co/8fEEqAoQZK


Elak Beri Sepakan Percuma Kepada Sabah

Kekuatan Sabah FC dalam situasi bola mati perlu diberikan penekanan utama jika PJ City FC mampu menamatkan penantian kemarau kemenangan selepas lapan perlawanan.

Pemain tengah PJ City FC, Shivan Pillay Asokan, berkata mereka perlu elak memberikan sepakan percuma di kawasan berbahaya bagi mengurangkan risiko dihukum Sabah menjelang aksi kedua-dua pasukan di Stadium Majlis Bandaraya Petaling Jaya, pada Selasa.

Tambahnya, pemain-pemain Sabah seperti Baddrol Bakhtiar dan Park Tae-su antara watak yang berikan perbezaan kepada pasukan.

“Berdepan Sabah, kita kena segera cari semula sentuhan kemenangan apabila  terlepas peluang semasa berdepan dengan Melaka.

“Namun Sabah sememangnya diketahui berada di tahap terbaik dan mereka antara pasukan yang sangat berbahaya pada situasi bola mati.

“Di PJ City, kami telah lakukan kerja rumah dalam meneliti kekuatan yang dimiliki Sabah semasa situasi bola mati dan harap boleh membantu pada perlawanan sebenar.

“Baddrol dan Park, dua pemain yang sentiasa berbahaya apabila mereka mendapat sepakan percuma atau sepakan penjuru, jadi kami kena sentiasa fokus,” katanya.

Kali terakhir PJ City meraih kemenangan di Liga Super ialah pada 6 April lalu iaitu semasa menewaskan Terengganu 3-0 di Stadium Majlis Bandaraya Petaling Jaya.

Selepas itu, PJ City sekadar meraih lima keputusan seri dan tiga kekalahan dalam lapan perlawanan terakhir Liga Super.

Dalam pada itu, Shivan menjelaskan dia sangat gembira kerana secara konsisten mula diberi kepercayaan berada dalam kesebelasan utama.

Biarpun hatinya sedikit berat untuk tinggalkan Selangor selepas dua musim di sana,  dia akui peluang diberikan PJ City sebagai sesuatu yang tidak boleh dilepaskan.

“Tiada istilah menyesal apabila memilih tinggalkan Selangor biarpun mereka ada reputasi lebih besar namun saya melihat kekerapan peluang untuk bermain  di Liga Super sebagai perkara utama.

“Kini secara perlahan-lahan saya sudah berjaya raih tempat dalam kesebelasan utama malah dapat bermain di posisi kegemaran iaitu selaku pemain tengah.

“Selain itu, di sini saya tetap boleh belajar dari pemain-pemain pengalaman seperti K.Gurusamy, Mahali Jasuli dan Khyril Muhymeen.

“Malah, saya menjadikan Darren Lok dan Kalamullah Al-Hafiz sebagai inspirasi iaitu jika boleh konsisten dalam tiap perlawanan maka tidak mustahil bagi mendapat panggilan skuad negara, ” katanya.

Setakat ini, Shivan yang berusia 22 tahun telah diturunkan dalam sembilan perlawanan dengan enam daripadanya bermula dari kesebelasan utama.


7 Pemain Boleh Merebut Posisi Bek Kanan Skuad Harimau Malaya

Posisi bek kanan dalam skuad kebangsaan tidak akan berhadapan dengan masalah ketandusan pemain buat masa ini. Lebih-lebih lagi setelah berita tidak rasmi mengenai penyertaan pemain kacukan Belgium-Malaysia, Dion Cools bersama skuad Harimau Malaya tersebar sekitar tengah malam tadi.

Kemasukan pertahanan berusia 24 tahun ini menjadikan Malaysia memiliki sekurang-kurangnya tujuh pertahanan kanan yang boleh dipanggil pada bila-bila masa oleh ketua jurulatih, Tan Cheng Hoe untuk menyarung jersi Harimau Malaya.

Pada ketika ini, Cheng Hoe sudah membawa 3 bek kanan dalam kem latihan skuad kebangsaan yang akan mengharungi baki saingan kelayakan Piala Dunia 2022/Piala Asia 2023.

Situasi ‘lambakan’ bek kanan yang terjadi ke atas Malaysia menghampiri apa yang terjadi kepada skuad kebangsaan England atau lebih dikenali sebagai The Three Lions. Bagaimanapun, situasi di England lebih ‘parah’ kerana pemain pertahanan kanan yang layak dipanggil untuk menyertai skuad kebangsaan boleh membentuk kesebelasan utama.

Pada selasa yang lalu, ketua jurulatih England, Gareth Southgate telah mengumumkan senarai sementara melibatkan 33 pemain yang akan menyertai skuad kebangsaan. Di posisi pertahanan kanan, jurulatih berusia 50 tahun itu menyeraikan empat pemain iaitu Alexander-Arnold (Liverpool), Reece James (Chelsea), Kieran Trippier (Atletico Madrid) dan Kyle Walker (Manchester City).

Bagaimana pula dengan ‘squad depth’ bek kanan Harimau Malaya? Berikut adalah tujuh pemain yang layak untuk merebut posisi pertahanan kanan skuad kebangsaan Malaysia:

Tarikh Lahir: 12 Februari 2001

Pengalaman di Pentas Antarabangsa: Malaysia B-19 (Piala AFF B-18, Kelayakan Kejuaraan AFC B-19)

Pemain muda kelahiran Pulau Pinang ini mula mencuri tumpuan ketika beraksi dalam saingan Piala AFF B-18 di Vietnam pada tahun 2019. Dia kemudiannya dipanggil untuk memperkuatkan skuad kendalian Brad Maloney dalam saingan kelayakan Kejuaraan AFC B-19. Menjadi tunjang utama di posisi fullback dan wing-back kanan dalam kedua-dua saingan dan kini menjadi taruhan utama skuad senior Terengganu FC.

Kelab: Penang FC (dipinjamkan oleh Selangor FC)

Tarikh Lahir: 20 November 1999

Pengalaman di Pentas Antarabangsa: Malaysia B-22 (Sukan SEA 2019)

Merupakan pemain kelahiran Australia tetapi ibu bapanya merupakan orang Malaysia. Pada tahun 2019, Quentin disenaraikan oleh Datuk Ong Kim Swee untuk mewakili skuad Harimau Muda bersaing dalam temasya Sukan SEA 2019. Mampu beraksi sebagai fullback dan wing-back, Quentin adalah tonggak utama Penang dalam saingan Liga Super 2021.

Tarikh Lahir: 23 Julai 1993

Pengalaman di Pentas Antarabangsa: Skuad Senior Malaysia

Pemain produk Sekolah Sukan Bukit Jalil ini cukup setia bersama pasukan Perak sejak tahun 2012 lagi. Bersama skuad The Bos Gaurus, Amirul telah membantu pasukannya meraih naib juara Liga Super dan menjuarai Piala Malaysia 2018. Pernah beraksi di kelayakan Liga Juara-Juara AFC dan sebahagian daripada skuad Piala AFF Suzuki 2018.

Tarikh Lahir: 5 Februari 1998

Pengalaman di Pentas Antarabangsa: Malaysia B-19, Malaysia B-23 dan Skuad Senior Malaysia

Nama yang tidak asing lagi di posisi pertahanan kanan skuad Harimau Malaya. Anak jati kelahiran negeri Selangor ini mula mencuri tumpuan ketika saingan Piala AFF Suzuki 2018 dan pastinya ramai tidak dapat melupakan, jaringan jarak jauhnya ketika bertemu Thailand di Stadium Rajamangala membantu Malaysia mara ke pentas final pada edisi tersebut.

Kelab: Kedah Darul Aman FC

Tarikh Lahir: 1 Oktober 1992

Pemain yang tidak cukup asing lagi bersama skuad berpangkalan di utara tanah air iaitu Kedah. Terkenal dengan ‘kekerasannya’ ketika bertahan, Rizal telah membantu pasukannya mengecapi kejuaraan Liga Premier 2015, Piala FA 2017 & 2019, Piala Malaysia 2016 dan Piala Sumbangsih 2017.

Tarikh Lahir: 7 Februari 1995

Pengalaman di Pentas Antarabangsa: Australia B-19, Malaysia B-23 dan Skuad Senior Malaysia

Pemain kacukan Australia-Malaysia, Matt Davies mula berkelana di Malaysia dengan menyertai Pahang pada tahun 2015. Sejak daripada itu, dia juga sering dipanggil untuk mewakili skuad Harimau Muda. Akhir-akhir ini, Matt menjadi antara calon utama untuk mengisi posisi bek kanan Harimau Malaya.

Tarikh Lahir: 4 Jun 1996

Pengalaman di Pentas Antarabangsa: Belgium B-18, Belgium B-19 dan Belgium B-21

Penambahan terbaharu dalam skuad kebangsaan Harimau Malaya. Dia dikhabarkan bakal melakukan debut bersama pasukan Malaysia pada jun ini. Kehadirannya untuk membantu Malaysia melepasi saingan pusingan kedua kelayakan Piala Dunia 2022/Piala Asia 2023 bertemu Emiriah Arab Bersatu (UAE), Vietnam dan Thailand. Sebelum ini, Cools merupakan pemain skuad kebangsaan Belgium peringkat bawah umur.


Sukan SEA: Tang Jie-Yen Wei Rangkul Emas, Pang Ron-Yee See Bawa Pulang Perak

Pertembungan dua pasangan negara pada perlawanan akhir dalam acara badminton individu bagi kategori beregu campuran di temasya Sukan SEA 2021 dimenangi oleh Chen Tang Jie dan Peck Yen Wei.

Beregu yang menghuni ranking ke-29 itu membawa pulang kilauan pingat emas setelah berjaya menumpaskan Hoo Pang Ron dan Cheah Yee See yang menghuni tangga ke-23 dunia menerusi tiga set permainan.

*GOLD! Tang Jie-Yen Wei ends the country’s 23-year wait for the elusive mixed doubles gold by overcoming teammates, Pang Ron-Yee See in an all-Malaysian finals. Tahniah! Anda kebanggaan kita semua🥇🥈🇲🇾

— BAM (@BA_Malaysia) May 22, 2022

Mereka terlebih dahulu tumpas di set pertama dengan skor 15-21 kepada Pang Ron-Yee See. Namun, Tang Jie-Yen Wei berhasil bangkit di set kedua dengan skor 19-21 bagi membolehkan pertarungan ini dibawa ke “rubber set” atau set penentuan.

Di set ketiga itu, gandingan Tang Jie dan Yen Wei sekali lagi berhasil memenanginya dengan skor 13-21 sekaligus mengesahkan kilauan pingat emas temasya dwitahun edisi kali ini menjadi milik mereka. Sementara itu, Pang Ron-Yee See pula membawa pulang pingat perak.

Sebagai rekod, ini merupakan pertembungan kedua melibatkan kedua-dua beregu campuran ini di pentas antarabangsa. Untuk pengetahuan semua, pertemuan pertama antara mereka turut dimenangi oleh Tang Jie-Yen Wei.


Ranking BWF: Lee Zii Jia Muncul Tiga Pemain Terbaik Dunia

Jaguh badminton perseorangan lelaki negara, Lee Zii Jia berada dalam kelompok tiga pemain terbaik dunia pada ketika ini selepas Viktor Axelsen dan Anders Antonsen.

Pemain kelahiran Alor Setar yang berusia 24 tahun ini berada dalam kelompok tersebut selepas Persekutuan Badminton Dunia (BWF) melakukan kemaskini rankingnya, pada hari ini.

Zii Jia melompat kedudukan ketiga dalam ranking dunia selepas pemain No.2 dunia, Kento Momota jatuh ke kedudukan kelima pada hari ini. Dengan kejatuhan tersebut, Antonsen, Zii Jia dan Chou Tien Chen berhasil meningkat satu kedudukan masing-masing, pada minggu ini.

Untuk makluman semua, ini merupakan ranking tertinggi pernah digapai oleh Zii Jia sejak berkecimpung dalam sukan badminton.

Sebagai perbandingan, Zii Jia yang menghuni tangga ketiga kini mengumpul 91,578 mata. Manakala Antonsen pula mempunyai 92,700 mata. Kedua-dua pemain ini hanya dibezakan dengan 1122 mata sahaja.


Sukan SEA: Thailand Singkir Pemenang Pingat Perak Edisi Lalu Untuk Ke Final

Skuad Thailand bawah 23 tahun (B-23) kembali ke pentas final Sukan SEA buat pertama kali selepas lima tahun setelah menumpaskan Indonesia B-23 di peringkat separuh akhir, sebentar tadi.

Thailand yang mendapat sentuhan ketua jurulatih skuad seniornya, Alexandre ‘Mano’ Polking mara selepas memenangi perlawanan dengan keputusan 1-0 ke atas pemenang pingat perak temasya edisi 2019.

Bagaimanapun, kemaraan Thailand itu tidak diberikan laluan mudah oleh Indonesia yang turut dibimbing oleh jurulatih skuad senior, Shin Tae-yong.

ช้างศึกทำได้! ผ่านเข้ารอบชิงชนะเลิศซีเกมส์ 2021 🤙🏻#ทีมชาติไทย #TogetherAsOne #Changsuek #Thailand #บอลไทย #ฟุตบอลไทย #FAThailand #ช้างศึกU23 #ทีมชาติไทยU23 #SEAGames31 #SEAGames2021 #SEAGames #ซีเกมส์ pic.twitter.com/FFWNBHHeBr

— Changsuek (@Changsuek_TH) May 19, 2022

Kedua-dua pasukan terlebih dahulu terikat tanpa jaringan selepas beraksi selama 90 minit di Stadium Thien Truong. Ekoran itu, perlawanan terpaksa dilanjutkan menjadi 120 minit permainan.

Dalam masa tambahan itulah, Thailand dapat menghadirkan jaringan tunggalnya menerusi pemain tengah, Weerathep Pomphan pada minit ke-95 sekaligus meletakkan pasukannya mendahului. Indonesia ternyata tiada jawapan balas terhadap jaringan tersebut dan kedudukan 1-0 kekal sehingga tamat waktu permainan.

Thailand sedang menantikan samada tuan rumah merangkap juara bertahan, Vietnam atau Malaysia yang akan layak ke pentas final untuk berentap dengannya pada 22 Mei di Stadium Nasional My Dinh kelak bagi merebut kilauan pingat emas temasya dwitahunan ini.


Ranking BWF: Aaron-Wooi Yik Naik Satu Anak Tangga, Zii Jia Kekal No.8 Dunia

Kejayaan pasangan regu lelaki badminton negara, Aaron Chia dan Soh Wooi Yik memenangi pingat gangsa di temasya Sukan Olimpik Tokyo 2020 membolehkan mereka memperbaiki kedudukan ranking dunia.

Menerusi kemaskini terbaru oleh laman sesawang rasmi Persekutuan Badminton Dunia (BWF) selasa lalu, regu negara yang menghuni tangga kesembilan naik satu anak tangga dan kini menghuni kedudukan kelapan dunia.

Kecemerlangan mereka menumpaskan dua regu terbaik dunia, Marcus Gideon-Kevin Sukamuljo (No.1 dunia) dan Mohammad Ahsan-Hendra Setiawan (No.2 dunia) serta regu Korea dan Kanada di peringkat kumpulan telah memberikan mereka tambahan 10,100 mata.

Sementara itu, jaguh perseorangan lelaki, Lee Zii Jia yang terkandas di peringkat suku akhir kepada juara bertahan, Chen Long meraih 5,200 mata tambahan namun kekal menghuni tangga kelapan dunia.

Menariknya, pemain badminton perseorangan wanita, Soniia Cheah yang sekadar menamatkan saingan temasya Olimpik di peringkat kumpulan turut mencatatkan peningkatan ranking – menduduki No.34 dunia pada masa kini.

Bagi pasangan regu wanita, Chow Mei Kuan dan Lee Meng Yean pula kekal berada di tangga ke-11 dunia. Bagaimanapun, pasangan regu campuran, Chan Peng Soon dan Goh Liu Ying pula turun satu anak tangga dan kini berada di kedudukan kelapan dunia.


Piala Dunia: Naib Juara Edisi Lalu Hanya Kekalkan 8 Muka Lama

Naib juara Piala Dunia 2018, Croatia menjadi pasukan terbaru mengumumkan senarai 26 pemain yang dipilih oleh ketua jurulatihnya, Zlatko Dalic bagi menghadapi saingan Piala Dunia Qatar 2022.

Berdasarkan daripada senarai yang dikongsikan di pelbagai laman sosialnya sebentar tadi, skuad berjulukan Vatreni ini mengekalkan lapan pemain yang pernah bersama skuad Piala Dunia di Rusia, empat tahun lalu.

Lapan pemain tersebut termasuk pemenang Anugerah Bola Emas, Luka Modric serta tujuh lagi pemain seperti Dominik Livakovic (penjaga gol), Domagoj Vida, Dejan Lovren (pertahanan), Mateo Kovacic, Marcelo Brozovic (pemain tengah), Ivan Perisic dan Andrej Kramaric (penyerang).

Manakala pemain-pemain selebihnya merupakan muka baharu yang beraksi di pelbagai kelab di sekitar benua eropah termasuk saingan Liga Perdana Inggeris (EPL), La Liga, Bundesliga, Serie A, Ligue 1 dan lain-lain lagi.

Untuk kejohanan kali ini, Croatia telah diundi dalam Kumpulan F bersama-sama Belgium, Maghribi dan Kanada. Skuad dari rantau utara afrika akan menjadi lawan sulung mereka pada 23 November kelak.

Featured Image: Facebook Hrvatski nogometni savez


Malaysia Masters 2023: Hadiah Terkumpul Meningkat Sebanyak AS$60,000

Saingan Perodua Malaysia Masters 2023 yang akan bermula 23 Mei kelak menyaksikan hadiah terkumpul berupa wang tunai meningkat sebanyak AS$60,000 berbading edisi tahun lalu.

Pada edisi ini, saingan Jelajah Dunia BWF bertaraf Super 500 yang akan berlangsung di Axiata Arena itu menawarkan hadiah terkumpul berjumlah AS$420,000.

Daripada jumlah terbabit, pemain yang muncul juara bagi kategori perseorangan akan meraih AS$31,500 dan kategori beregu pula akan membawa pulang AS$33,180 sepertimana menurut Statut BWF 5.3.5.

Sebagai rekod, kejohanan edisi lalu menyaksikan wang terkumpul sebanyak AS$360,000 ditawarkan.

Perseorangan Indonesia, Chico Aura Dwi Wardoyo serta jaguh perseorangan wanita Kore, An Se Young muncul sebagai pemenang dan membawa pulang AS$ 27,000 masing-maaing.

Sementara itu, gandingan Fajar Alfian-Rian Ardianto, Chen Qin Chen-Jia Yi Fa serta Zheng Si Wei-Huang Ya Qiong yang muncul juara dalam kategori masing-masing membawa pulang AS$28,440.

Featured Image: Badminton Association of Malayaia


Kelayakan Piala Asia B-23: Laos Terawal Senarai 23 Pemain Akhir, 2 Daripadanya Berusia 16 Tahun

Pasukan Laos menjadi yang terawal menyenaraikan 23 pemain untuk menghadapi saingan Kelayakan Piala Asia Bawah 23 Tahun (B-23) menentang Malaysia, Thailand & Mongolia dalam Kumpulan J, hujung Oktober ini.

Perkembangan mengenai pasukan yang dibimbing oleh jurulatih kelahiran Singapura, V. Selavaraj ini dimaklumkan sendiri oleh Persekutuan Bola Sepak Laos (LFF) menerusi platform media sosialnya.

Berdasarkan pemerhatian, skuad Laos itu terdiri daripada 3 penjaga gol, 7 pertahanan, 10 pemain tengah dan 3 penyerang. Menariknya, Laos mempertaruhkan seramai lapan pemain remaja – berusia 18 tahun dan ke bawah – dimana dua daripadanya berumur 16 tahun.

Manakala jika dilihatkan kepada latar belakang pasukan di peringkat kelab, kesemua pemain yang disenaraikan itu merupakan pemain yang beraksi di liga negaranya sendiri.

Sebagai makluman tambahan, majoriti pemain yang disenaraikan ini merupakan sebahagian daripada skuad yang beraksi di pentas Kejohanan AFF B-18 di Vietnam pada tahun 2019 yang lalu.

Untuk perbandingan, Thailand baru sahaja menyenaraikan 28 pemain awal. Sementara itu, skuad kebangsaan kendalian Brad Maloney pula masih diperingkat latihan pusat bersama 25 pemain dan hanya akan mengumumkan senarai akhir sekitar 20hb nanti.

Berikut adalah senarai penuh 23 pemain yang akan dibawa oleh Laos untuk terbang ke Ulaanbaatar, Mongolia:

Solasak Thivalong – Young Elephants (17 Tahun)

Keo Oudone – Lao Army (21 Tahun)

Chanthavusay -Ezra FC (17 Tahun)

Kittisak Phomvongsa – Young Elephants (22 Tahun)

Anantaza Siphongphan – Ezra FC (16 Tahun)

Phottahavong Sangvilay – Ezra FC (16 Tahun)

Nalongsith Chanthalangsy – Viengchanh FC (19 Tahun)

Xayasith Singsavang – Viengchanh FC (20 Tahun)

Xayyasith Koulabsavanh – Muanghat United (20 Tahun)

Xeedee Pomsavanh – Lao Army FC (19 Tahun)

Phathana Phommathep – Ezra FC (22 Tahun)

Phouttahalak Thongsanith – Ezra FC (18 Tahun)

Anousone Xaypanya – Ezra FC (18 Tahun)

Thanouthong Kietnalonglop – Young Elephants ( 20 Tahun)

Kydavone Souvanny – Young Elephants (21 Tahun)

Bounphachan – Quest United (20 Tahun)

Alounnay Lounlasi – FC Chanthabouly (18 Tahun)

Kiengthavesak – FC Chanthabouly (22 Tahun)

Kouaycheng – Lao Army (20 Tahun)

Bounmy Pinkeo – Garuda FC (19 Tahun)

Chony Wenpaserth – Ezra FC (18 Tahun)


Kejuaraan AFF Wanita: Malayan Tigress Catat Keputusan Seri 1-1 Menentang Indonesia

Satu lagi keputusan seri diraih oleh skuad wanita senior kebangsaan dalam saingan peringkat Kumpulan A, Kejuaraan AFF Wanita 2022.

Skuad negara yang berjulukan Malayan Tigress ini meraih keputusan 1-1 ketika menentang Indonesia dalam perlawanan kedua yang berlangsung pada malam tadi.

Dalam perlawanan tersebut, kedua-dua pasukan terlebih dahulu terikat seri tanpa jaringan selepas tamat babak pertama.

Kejuaraan Wanita AFF 2022 | Rabu, 6 Julai 2022

INDONESIA 🇮🇩 1-1 🇲🇾 MALAYSIA

⚽ Sheva Imut Furyzcha 74'⚽ Steffi Sarge Kaur 90'+2'#FAM #HarimauMalaya #MalayanTigress #AFFWomen2022 pic.twitter.com/DmoOI68yCj

— FA Malaysia (@FAM_Malaysia) July 6, 2022

Namun begitu, kedudukan mula berubah pada babak kedua apabila Indonesia terlebih dahulu membuka jaringan menerusi Sheva Imut Furyzcha pada minit 74’ sekaligus mendahului 1-0.

Malayan Tigress memastikan sekurang-kurangnya satu mata dapat dipungut daripada perlawanan ini apabila Steffi Kaur berhasil menjaringkan gol penyamaan di penghujung permainan, minit 90+2’.

Untuk makluman, ini merupakan keputusan seri kedua berturut-turut direkodkan skuad kendalian Jacob Joseph selepas seri tanpa sebarang jaringan menentang Singapura, 4 Julai lalu.

Sebagai tambahan, selepas mengharungi dua perlawanan, Malayan Tigress kini menduduki tangga ketiga dalam saingan Kumpulan A di bawah Filipina dan Thailand.

Perlawanan berikutnya, skuad negara akan berhadapan Filipina pada hari esok (8 Julai).

Featured Image: Football Association of Malaysia


Rashid Sidek Akan Terus Melatih Liek Hou Sehingga Paralimpik 2024

Bekas jaguh badminton negara, Datuk Abdul Rashid Sidek akan terus menjadi jurulatih kepada pemenang pingat emas temasya paralimpik, Cheah Liek Hou sehingga ke temasya berikutnya, Sukan Paralimpik Paris 2024.

Walaupun telah memenangi pingat emas, anak didiknya yang beraksi dalam acara badminton perseorangan lelaki kategori SU5 itu belum merasa puas.

Atlet berusia 33 tahun tersebut berkeyakinan tinggi dapat beraksi di temasya berikutnya lebih-lebih lagi ia akan dilangsungkan dalam tempoh tiga tahun sahaja lagi.

Baca: ‘Invincible’ Liek Hou Sumbang Pingat Emas Ke-2 Untuk Malaysia

Sebagai rekod, Rashid yang merupakan pemenang pingat gangsa Sukan Olimpik Atlanta 1996 mula menjadi jurulatih kepada Liek Hou pada penghujung tahun 2019.

“Saya ingin mengucapkan terima kasih kepada Majlis Sukan Negara (MSN) kerana membantu kami membuat persiapan untuk Paralimpik Tokyo.

“Sejak dari mula lagi saya telah mengetahui bahawa Liek Hou merupakan prospek pingat emas.

“Dia merupakan seorang atlet yang sangat berdedikasi, dan jika kita lihat kepada catatan rekodnya sejak dua tahun lalu, ia sangat hebat.

“Saya akan terus melatih Liek Hou bersama-sama atlet normal untuk mengekalkan tahap di peringkat yang tertinggi,” kata Rashid seperti dipetik daripada New Straits Times.

Baca: ‘Dalam Rezeki Saya, Ada Juga Rezeki Orang Lain’ – Liek Hou Mahu Sedekah Sebahagian Ganjaran Emas Paralimpik

Sementara itu, Rashid akan mempersiapkan Liek Hou untuk terbang ke Tokyo sekali lagi bagi mengambil bahagian dalam Kejohanan Dunia Badminton Para 2021.

Kejohanan ini akan berlangsung bermula 25 hingga 31 Oktober kelak.

Featured Image: Majlis Sukan Negara


Terbuka Singapura: Soon Huat-Shevon Ke Separuh Akhir, Singkir Beregu No.7 Dunia Buat Pertama Kali

Tiket ke peringkat separuh akhir Terbuka Singapura berjaya ditempah oleh beregu campuran bebas (indpendent) negara, Goh Soon Huat dan Shevon Jemie Lai.

Pasangan yang menghuni ranking ke-15 dunia ini mengesahkan kemaraan selepas menumpaskan beregu No.7 dunia dari Hong Kong, Tang Chun Man dan Tse Ying Suet di peringkat suku akhir, sebentar tadi.

Dalam perlawanan tersebut, Soon Huat-Shevon merekodkan kemenangan dengan skor 22-20, 16-21 dan 21-18 dalam tempoh masa menghampiri satu jam permainan.

Singapore Open 2022XD – Quarter final               🇲🇾Soon Huat GOH🏅22 16 21 🇲🇾Shevon Jemie LAI🏅20 21 18 🇭🇰Chun Man TANG               🇭🇰Ying Suet TSE

🕗 in 54 minutes https://t.co/OIQfozIEWk

— BWFScore (@BWFScore) July 15, 2022

Untuk makluman semua, ini juga merupakan kemenangan sulung diraih oleh Soon Huat-Shevon ke atas Chun Man-Ying Suet di pentas antarabangsa.

Sebagai rekod, Soo Huat-Shevon pernah bertemu lawan yang sama sebanyak lima kali sebelum ini namun tumpas dalam kelima-lima perlawanan tersebut.

Sementara itu, di peringkat separuh akhir, Soon Huat-Shevon akan bertemu beregu Thailand, Dechapol Puavanukroh dan Sapsiree Taerattanachai merangkap beregu No.2 dunia, esok.

Pasangan Thailand ini mara ke separuh akhir selepas menumpaskan pasangan negara, Chen Tang Jie dan Valeree Siow secara “straight set” dengan skor 21-10 dan 22-20 dalam tempoh 36 minit.

Featured Image: Victor Official Facebook


Ranking BWF: Pemain Muda Raih Peningkatan Selepas Mara Separuh Akhir Piala Sudirman

Kedudukan beberapa pemain badminton muda negara yang menyertai kejohanan Piala Sudirman mencatatkan peningkatan dalam ranking dunia Persekutuan Badminton Dunia (BWF) selepas pasukan Malaysia berjaya mara ke peringkat separuh akhir.

Menerusi kemaskini ranking oleh BWF pada hari ini, beregu lelaki, Man Wei Chong-Tee Kai Wun mencatatkan peningkatan tertinggi dengan melompat sebanyak 49 anak tangga dan berhasil menduduki tempat ke-124 dunia pada masa ini.

Mereka diturunkan sebanyak sekali ketika menentang Mesir pada peringkat kumpulan dalam kejohanan Piala Sudirman tempoh hari. Pemain yang berusia 22 dan 21 tahun masing-masing ini mudah menumpaskan pihak lawan secara ‘straight set’ 21-7 dan 21-6.

Beralih kepada pemain perseorangan wanita, Eoon Qi Xuan pula dilihat meraih peningkatan kedua tertinggi dalam kalangan pemain Malaysia iaitu sebanyak 11 anak tangga dan kini menghuni kedudukan ke-123 dunia.

Di kejohanan yang sama baru-baru ini, Eoon yang berusia 20 tahun diturunkan ketika menentang wakil Mesir, Doha Hany secara ‘straight set’ dengan keputusan 21-5 dan 21-7.

Sementara itu, pemain perseorangan lelaki, Ng Tze Yong yang berusia 21 tahun pula merekodkan peningkatan sebanyak 10 anak tangga sekaligus membolehkannya menghuni tangga ke-82 dunia. Tze Yong diturunkan sekali ketika menentang Mesir dan mengalahkan lawannya, 21-8 dan 21-2.

Sementara itu, beregu wanita negara iaitu Pearly Tan-Thinaah Muralitharan serta Teoh Mei Xing-Yap Ling merekodkan kenaikan satu dan dua anak tangga masing-masing. Pasangan Pearly-Thinaah kini menghuni tangga ke-18 dunia manakala pasangan Mei Xing-Yap Ling pula berada di tempat ke-68 dunia.

Tidak dilupakan, pasangan beregu campuran negara, Hoo Pang Ron-Cheah Yee See yang beraksi cemerlang mengejutkan regu nombor 4 dunia dari Indonesia, Praveen Jordan-Melati Oktavianti turut meningkat kedudukan mereka sebanyak dua anak tangga menjadikan mereka menghuni tempat ke-25 dunia.

Sebagai tambahan, tiada sebarang perubahan ranking terhadap pemain-pemain seperti Lee Zii Jia (perseorangan lelaki, No.8), Aaron Chia-Soh Wooi Yik (beregu lelaki, No.8) dan Kisona Selvaduray (perseorangan wanita, No.53).

Untuk makluman semua, pemain-pemain badminton seluruh dunia dapat memperbaiki ranking masing-masing sekiranya mereka mara lebih jauh dalam setiap kejohanan yang disertai. Namun, ianya turut bergantung kepada gred setiap kejohanan yang mereka sertai.

Dalam masa tiga hari lagi, nama-nama di atas serta beberapa pemain badminton negara yang lain bakal menyertai kejohanan berpasukan lelaki dan wanita iaitu Piala Thomas dan Piala Uber 2020 di Aarhus, Denmark.

Featured Image: Badminton Association of Malaysia / Badminton Photo


Guna Nama Boboi FC Pun Tak Apa, Yang Penting Profesional

Nama sesebuah pasukan atau kelab bola sepak sepatutnya tidak menjadi polemik besar dalam kalangan penyokong di negara ini.

Menurut bekas pemain bola sepak kebangsaan, Datuk Jamal Nasir Ismail, beliau berpandangan penerapan gaya pengurusan yang profesional jauh lebih penting untuk diberikan perhatian berbanding nama pasukan.

Pada masa yang sama, beliau kesal dengan peminat yang mengkritik serba-serbi pembaharuan yang dibuat sekaligus menghalang kemajuan sukan bola sepak di Malaysia.

Nama pasukan bukan perkara paling penting dalam mencipta kejayaan buat sesebuah pasukan bola sepak #BHsukanhttps://t.co/9mkOpKrson

“Jangan fikir nama (pasukan) itu Hanelang ke, Boboi FC ke, yang penting sekarang ini kita sudah mula bergerak ke satu langkah yang mana semua pasukan mesti diswastakan.

“Jadi bila swasta, banyak rintangan perlu dilalui dan kita kena bagi sokongan.

“Jangan kecam, ini nama (pasukan) pun sudah kutuk, bagaimana bola sepak kita nak terus maju.” katanya seperti dipetik daripada Berita Harian.

Sepanjang minggu ini, kecoh apabila Persatuan Bolasepak Kedah (KFA) mengumumkan akan menggunakan nama Darulaman FC sebagai nama baharu pasukan setelah melengkapkan proses penswastaan.

Sementara itu, Persatuan Bolasepak Negeri Pahang (PBNP) dilaporkan akan menggunapakai nama Sri Pahang FC untuk saingan Liga Malaysia musim depan.

Tidak cukup dengan dua makluman tersebut, Persatuan Bolasepak Perak (PAFA) pada hari ini, mengejutkan peminat dan penyokongnya menukar nama kepada Bos Gaurus FC.

Kesemuanya mendapat kritikan dan kecaman oleh majoriti penyokong pasukan masing-masing di media sosial kerana tidak menitikberatkan nama tradisi yang digunapakai sejak sekian lama.

“Peminat tahu membantah sahaja, mereka tak tahu apa rasionalnya. Kadang-kadang apa yang dibuat oleh pengurusan bersebab, bukan suka-suka.

“Nama tak penting, macam Pahang nak letak Tok Gajah FC ke apa, tak penting kerana apa yang penting sekali adalah pengurusan yang profesional,” tambah Datuk Jamal lagi.


MSBK 2021: Bekas Pelumba Moto2 Silih Berganti Naiki Podium Litar Antarabangsa Sepang

Bukan menjadi masalah buat bekas pelumba-pelumba Kejuaraan Dunia Moto2 untuk menampilkan tunggangan yang cemerlang sekaligus menjuarai perlumbaan Kejuaraan Superbike Malaysia (MSBK) 2021.

Kasma Daniel, Md Zaqhwan Zaidi dan Azlan Shah Kamaruzaman yang merupakan bekas pelumba Moto2 silih berganti muncul selaku juara dalam perlumbaan kategori 1000cc yang berlangsung di Litar Antarabangsa Sepang pada hujung minggu lalu.

Kasma muncul juara pada perlumbaan pertama yang berlangsung pada hari Sabtu. Manakala Zaqhwan dan Azlan pula menduduki tempat pertama podium pada perlumbaan kedua dan ketiga masing-masing.

Sementara itu, bagi perlumbaan kategori 600cc, Khairul Idham Pawi atau dikenali sebagai SuperKIP yang kembali daripada persaraannya turut menamatkan perlumbaan selaku juara pada perlumbaan pertama.

Bekas pelumba Moto3 bersama Sprinta Racing Team ini turut menaik podium sekali lagi apabila menamatkan perlumbaan di tempat ketiga pada perlumbaan kedua.

Bakal pelumba Moto3 negara, Syarifuddin Azman atau Damok pula menamatkan perlumbaan dengan konsisten dalam kelompok tiga terbaik sekaligus membolehkannya menaiki podium dalam tiga perlumbaan.

Akhir sekali, saingan kelas 250cc pula menyaksikan Md. Izam Ikmal daripada Boon Siew Honda Racing Team cemerlang menamatkan perlumbaan selaku juara dalam ketiga-tiga perlumbaan.

Bagi yang ingin menonton highlights perlumbaan, anda boleh ke Facebook Malaysia Superbike Championship.

Featured Image: Malaysia Superbike Championship


Terengganu Pinjam Matdon Selama Setahun, Beri Jersi No.80

Khidmat pemain naturalisasi skuad kebangsaan, Liridon Krasniqi atau terkenal dengan nama panggilan Matdon dibidik oleh naib juara Liga Super dan Piala FA musim lalu iaitu Terengganu FC.

Karier pemain tengah berusia 31 tahun itu diteruskan bersama kelab berpangkalan di pantai timur semenanjung tanah air apabila Terengganu mengikatnya dengan kontrak pinjaman selama setahun daripada Johor Darul Ta’zim (JDT).

Selamat Datang Liridon Krasniqi! 🏴🏳#TerengganuFC#WeBleedBlackAndWhite pic.twitter.com/VqivcN5K1S

— Terengganu Football Club (@FCTerengganu) February 12, 2023

Perkembangan dan pengesahan tersebut hadir menerusi satu makluman menerusi laman sesawang rasmi kelab, pada hari ini.

Pada masa yang sama, pemain tengah terbabit bakal menyerikan skuad bimbingan Tomislav Steinbruckner dengan jersi bernombor 80 bagi mengharungi saingan domestik yang terdiri daripada Liga Super, Piala FA dan Piala Malaysia serta kancah antarabangsa, Piala AFC.

Sebagai rekod, kelab terakhir disertai Liridon sebelum menyertai Terengganu ialah Khon Kaen United yang beraksi dalam kancah Liga Thailand.

Sebelum itu, pemain berasal dari Kosovo berkelana di Liga India dan Liga Australia dengan menyertai Odisha FC dan Newscastle Jets masing-masing.


Bergson da Silva Mungkin Lakukan Debut Bersama JDT Sabtu Ini

Penyerang kelahiran Brazil, Bergson da Silva mungkin membuat penampilan pertama bersama pasukan juara bertahan Liga Super, Johor Darul Ta’zim (JDT) ketika perlawanan menentang UiTM FC, sabtu ini.

Perkara itu dimaklumkan sendiri oleh ketua jurulatih skuad Harimau Selatan, Benjamin Mora nemandangkan penyerang yang baru ditandatangani oleh JDT daripada kelab Serie A Brazil, Fortaleza tamat tempoh kuarantin, hari ini.

Untuk makluman, khidmat Bergson telah diikat secara pinjaman dengan pilihan untuk mendapatkannya secara tetap dan diumumkan secara rasmi oleh JDT menerusi satu makluman oleh Pengarah Sukan, Martin Prest pada awal mac lalu.

Bagaimanapun, jurulatih kelahiran Mexico ini akan menguji tahap kecergasan dan kesediaannya apabila menyertai sesi latihan bersama pasukan terlebih dahulu sebelum membuat keputusan untuk menggunakan khidmatnya atau tidak.

“Dia (Bergson) akan selesai menjalani tempoh kuarantin pada esok (hari ini), dan saya akan menilai terlebih dahulu tahap kesediaannya untuk bermain, jika semuanya baik, Sabtu ini dia akan bermain, ” kata Benjamin Mora dalam sidang media selepas perlawanan menentang Penang FC, malam tadi.

Sementara itu, Mora tetap memuji aksi yang ditampilkan oleh penyerang yang dipinjam daripada pasukan simpanan, JDT II iaitu Fernando Rodriguez dalam aksi yang ditampilkan ketika menentang Kedah Darul Aman dan Penang FC.

“Fernando merupakan pemain No. 9 yang bekerja keras, saya boleh harapkannya untuk memberikan tekanan, mungkin dia bukan seorang pemain yang berskil untuk membawa bola melakukan ‘turn’ dan menggelecek, tetapi dia melakukan tugasnya,” jelasnya.

Dalam perlawanan menentang skuad bimbingan Tomas Trucha di Stadium Sultan Ibrahim pada malam tadi, penyerang kelahiran Sepanyol ini telah menjaringkan satu gol pada minit ke-85 sekaligus memberikan kemenangan 2-0 kepada JDT.

Satu lagi jaringan disumbangkan oleh Leandro Velazquez selang empat minit sebelum menerusi sepakan penalti yang menewaskan penjaga gol, Samuel Sommerville dengan mudah.

Featured Image: JOHOR Southern Tigers


KFA Mahu Pujuk Sanusi Supaya Batal Hasrat Letak Jawatan

Persatuan Bolasepak Kedah (KFA) berhasrat untuk ‘memujuk’ presidennya, YAB Muhammad Sanusi Md Noor agar membatalkan hasratnya untuk meletak jawatan pada 15 oktober ini.

Menurut naib presiden KFA, Khamal Idris Ali berkata pada waktu ini bola sepak negeri tersebut amat memerlukan sokongan daripada Sanusi yang juga merangkap Menteri Besar Kedah.

“Kita faham beliau berdepan tanggungjawab berat selaku Menteri Besar apatah lagi dengan penularan (pandemik) Covid-19 yang tinggi di Kedah berbanding negeri-negeri lain.

“Namun, untuk berdepan dengan pelbagai cabaran pada masa ini, kita amat memerlukan sokongan beliau sebagai presiden.

“Insya Allah perkara tersebut akan dibincangkan dalam Mesyuarat Jawatankuasa Eksekutif pada 11 Oktober depan,” katanya seperti dilaporkan oleh Kosmo.

Dalam satu sidang media yang diadakan rabu lalu, Sanusi mengumumkan telah menghantar surat untuk meletakkan jawatannya selaku Presiden KFA berkuat kuasa pada 15 oktober kelak.

Tarikh itu dipilih setelah yakin bahawa segala permasalahan di KFA terutamanya melibatkan hutang piutang berjumlah sehingga RM14 juta akan dilangsaikan.

Pada masa yang sama, beliau turut menafikan tindakan untuk meletakkan jawatan itu disebabkan oleh ‘merajuk’ dengan kecaman hebat oleh para penyokong Kedah.

Majoriti penyokong mengecamnya kerana tidak bersetuju dengan pemilihan nama ‘Darulaman FC’ dan logo baharu setelah menjalani proses penswastaan kelab sepertimana dimahukan oleh Persatuan Bolasepak Malaysia (FAM).

Featured Image: Urus Setia Penerangan Darul Aman


Presiden KLFA: Naturalisasi Pemain-Pemain Harus Diteruskan

Skuad berpangkalan di ibu kota, Kuala Lumpur City (KL City) mengakui sedang dalam proses untuk menaturalisasikan dua orang pemain asingnya Romel Morales dan Paulo Josue.

Mengesahkan perkembangan itu adalah Presiden Persatuan Bola Sepak Kuala Lumpur (KLFA), Khalid Samad ketika dalam sidang media yang diadakan di Stadium Bola Sepak Kuala Lumpur, Cheras, semalam.

Isu naturalisasi melibatkan pemain-pemain bola sepak sentiasa menimbulkan debat hangat bukan sahaja dalam kalangan peminat bola sepak bahkan rakyat Malaysia secara amnya. Ada yang menyokong dan tidak kurang yang membangkangnya.

Namun begitu, Khalid yang juga merupakan mantan Ahli Parlimen Shah Alam melihat ianya perlu diteruskan. Bagi konteks pasukan KL City – dimana KLFA merupakan pemegang sahamnya – ianya perlu agar dapat mengosongkan dua slot pemain asing sekaligus dapat diisi dengan pemain baharu.

“Kita akan berusaha untuk melakukan naturalisasi bagi Romel (Morales) dan juga Paulo Josue,”

“Naturalisasi bagi ahli sukan tidak seharusnya dilihat sebagai kontra kepada naturalisasi yang menjadi isu politik sekarang inilah, iaitu, yang nak dapatkan (kerakyatan) anak (yang lahir di luar negara) bagi wanita rakyat Malaysia,”

“Itu isu lain, itu saya sokong pindaan (perlembagaan) selaku mantan Ahli Parlimen Shah Alam untuk (memberi kerakyatan) anak-anak bagi wanita Malaysia,”

“Tetapi persoalan kepada naturalisasi pemain-pemain sukan juga harus diteruskan,”

“Jadi, bila kita dapat naturalisasi untuk Romel dan juga Paulo maka kuota untuk foreign players (pemain asing) boleh kita tambah, jadi, betul, kita akan tambah kekuatan team (pasukan) KL City,” katanya dihadapan para pengamal media yang hadir sambil ditemani Setiausaha Agung KLFA, Nokman Mustaffa dan Ketua Pegawai Eksekutif (CEO) KL City, Stanley Bernard.

Pada masa yang sama, Khalid meletakkan sasaran proses naturalisasi Romel dan Paulo itu dapat dilengkapkan sebelum tertutupnya jendela perpindahan pertama musim 2023 kelak.

“Naturalisasi itu dah dalam proses… Insya-Allah kita cuba usahakan untuk dapatkan (lengkapkan proses) sebelum 2023 punya jendela perpindahan ditutup untuk mendapatkan player (pemain) baru,” tambahnya lagi.

Untuk makluman semua, ketika ini, Malaysia mempunyai lima pemain asing yang bukan berdarah kacukan atau berdarah warisan yang telah menjalani proses naturalisasi sekaligus mendapat kerakyatan Malaysia.

Lima pemain tersebut ialah Mohamadou Sumareh, Liridon Krasniqi, Guilherme de Paula, Sergio Aguero dan Lee Tuck.

Featured Image: AFC Photo Gallery


Olimpik 2020: Dani Alves & Rakan-Rakan Tumbangkan Mexico Mara ke Final

Hasrat Dani Alves dan rakan-rakannya untuk mempertahankan pingat emas yang dimenangi oleh Brazil di pentas Sukan Olimpik Rio 2016 nampaknya masih menyala.

Ianya selepas Brazil berjaya menumpaskan Mexico di peringkat separuh akhir Sukan Olimpik Tokyo 2020 yang berlangsung di Stadium Ibaraki Kashima, hari ini.

FIM DE JOGO! ESTAMOS NA FINAL DOS JOGOS OLÍMPICOS!!!!!!!Em jogo muito disputado, a #SeleçãoOlímpica avança nos pênaltis e vai buscar a medalha de ouro!🇧🇷 (4) 0x0 (1) 🇲🇽 | #BRAxMEX #JogosOlímpicos pic.twitter.com/LEI14L9S2v

Walaupun kedua-dua pasukan terikat tanpa jaringan sepanjang 120 minit  permainan, Brazil berjaya menempah tiket final selepas menumpaskan skuad El Tri dengan skor 4-1 menerusi penentuan sepakan penalti.

Untuk makluman semua, ini merupakan kemaraan kali ketiga berturut-turut buat Brazil di pentas final Sukan Olimpik.

Menanti mereka di pentas final samada Sepanyol atau Jepun. Perlawanan akhir akan dilangsungkan pada 7 Ogos (Sabtu) kelak.


JDT Kekal Dalam ‘Game’ eFootball PES 2021

Kelab Bola Sepak Johor Darul Ta’zim (JDT) menjadi pasukan tunggal berpangkalan di tanah air yang kekal dalam permainan video eFootball PES 2021.

Ini merupakan kali kedua pasukan dengan julukan skuad Harimau Selatan disertakan dalam permainan video terbitan Konami ini setelah muncul buat pertama kali pada tahun lalu.

It's here…😍✨Check out the eFootball #PES2021 SEASON UPDATE launch trailer now!https://t.co/LRTJtgJLuV

Permainan video eFootball PES 2021 dilancarkan secara rasmi pada minggu lalu menerusi satu makluman di laman sosialnya.

Edisi terbaharu PES kali ini memfokuskan kemaskini musim (season update) di mana ianya lebih kepada kemaskini senarai pemain-pemain, jersi pasukan, stadium dan beberapa perkara lagi.

Untuk makluman, PES merupakan pemegang lesen bagi kejohanan Liga Juara-Juara AFC (AFC Champions League) di mana JDT merupakan salah sebuah pasukan yang bertanding dalam saingan tersebut sejak tahun lalu.

Featured Image: AFC Champions League


Terbuka Malaysia: Gandingan Sze Fei-Izzuddin, Wei Chong-Kai Wun Senasib

Dua beregu lelaki negara, Goh Sze Fei-Nur Izzuddin dan Man Wei Chong-Tee Kai Wun menerima nasib yang sama tersingkir seawal peringkat Pusingan 32 di kejohanan Terbuka Malaysia 2023.

Sze Fei-Izzuddin yang menghuni ranking kesepuluh dunia terpaksa melupakan saingan bertaraf Jelajah Dunia Super 1000 ini apabila tumpas kepada beregu China, Liang Wei Keng dan Wang Chang.

Beregu dari negara tembok besar itu menumpaskan Sze Fei-Izzuddin menerusi tiga set permainan yang berkesudahan dengan skor 16-21, 21-11 dan 21-17 dalam tempoh masa hampir sejam permainan.

Manakala gandingan muda, Wei Chong-Kai Wun pula tumpas kepada beregu berpengalaman yang pernah memegang takhta No.1 dunia, Kevin Sukamuljo-Marcus Gideon.

Pasangan dari Indonesia yang terkenal dengan julukan The Minions itu menumpaskan Wei Chong-Kai Wun secara “straight set” dengan skor 21-18 dan 23-21 dalam tempoh 33 minit permainan.

Perkembangan ini menjadikan hanya dua sahaja wakil negara dalam kategori beregu lelaki meneruskan cabaran dalam saingan Terbuka Malaysia.

Dua wakil tersebut adalah gandingan di bawah naungan Persatuan Badminton Malaysia (BAM), Aaron Chia dan Soh Wooi Yik serta beregu bebas (independent), Ong Yew Sin dan Teo Ee Yi.

Featured Image: Badminton Association of Malaysia


Ranking BWF: ‘Semi-Finalist’ Jelajah Akhir, Zii Jia Kembali Duduki No.7 Dunia

Hasil kemaraan ke peringkat separuh akhir kejohanan Jelajah Dunia Akhir Persekutuan Badminton Dunia (BWF), jaguh badminton perseorangan negara, Lee Zii Jia kembali menduduki ranking ketujuh dunia.

Kedudukan tersebut berhasil dirampas semula oleh pemain berusia 23 tahun ini daripada pemain Indonesia, Jonatan Christie selepas BWF melakukan kemaskini terbaru di laman sesawang rasminya, pada hari ini.

Minggu lalu, kedudukan Zii Jia turun satu anak tangga kerana terkandas di Pusingan 32 dalam dua kejohanan di Indonesia secara berturut-turut.

Ia menyebabkan Jonatan yang mara ke peringkat separuh akhir di kejohanan Terbuka Indonesia mengambil kesempatan untuk merampas kedudukan No.7 milik Zii Jia sebelum itu.

Sementara itu, pemain perseorangan muda negara, Aidil Sholeh yang mara ke Pusingan 16 di kejohanan Cabaran Antarabangsa Wales 2021 meraih peningkatan sebanyak 6 anak tangga sekaligus menduduki ranking ke-104 dunia pada minggu ini.

Manakala, tiada perubahan dikesan melibatkan ranking Liew Daren, Ng Tze Yong dan Cheam June Wei dimana masing-masing kekal di kedudukan ke-36, ke-60 dan ke-73 dunia.

Featured Image: Badminton Photo / Badminton Association of Malaysia


PUMA, Lewis Hamilton Rai Kejuaraan Dunia Ketujuh Dan Tujuh Tahun Kolaborasi

Syarikat sukan global PUMA merakamkan penghargaan kepada kejuaraan dunia ketujuh diraih oleh Lewis Hamilton menandakan kolaborasi unik bersama salah seorang pelumba agung Formula One (F1) sepanjang masa.

Pelumba British tersebut telah menjadi sebahagian daripada keluarga PUMA  sejak 2013 dan menjadi muka hadapan jenama sebagai duta performance sejak 2017.

Kolaborasi antara PUMA dan Lewis Hamilton dikatakan sebagai ‘A Perfect Fit’.

Pelumba muda berbakat British memulakan hubungan bersama PUMA pada 2013 ketika dia berhijrah ke pasukan Mercedes-AMG Petronas Fomula One Team, di mana dia telah dibekalkan oleh PUMA dengan segala pakaian dan kasut sejak 2012.

Ini termasuk membekalkannya sut lumba dan but lumba dengan tujuan untuk memastikan daya saing pelumba dan keselamatan menerusi fabrik ringan canggih dan bahan kalis api.

Interaksi berterusan di antara pelumba dan pembekal kelengkapan perlumbaan adalah kunci untuk memastikan pasukan Mercedes-AMG Petronas F1 menerima kualiti terbaik dan memenuhi keperluan mereka untuk memburu podium.

Pada 2017, PUMA telah memutuskan untuk bekerja dengan pelumba F1 British ini untuk menjadikannya sebagai duta bagi performance. Lewis telah menjadi muka hadapan bagi jenama di pelbagai acara, kempen pengiklanan dan papan iklan.


Kazakhstan Jadi Destinasi Baharu Perlumbaan MotoGP 2023

Negara rantau asia tengah, Kazakhstan bakal menjadi destinasi terbaharu bagi perlumbaan MotoGP tahun 2023 kelak. Pengesahan ini hadir selepas laman sesawang MotoGP mengumumkannya secara rasmi, pada hari ini.

Perlumbaan tersebut akan dilangsung di litar baharu, Litar Antarabangsa Sokol yang terletak di luar bandar terbesar Kazakhstan iaitu Almaty. Difahamkan, litar ini akan kekal dalam kalendar MotoGP sehingga lima musim akan datang.

Ini juga sebagai salah satu usaha pemilik kejohanan, Dorna Sports untuk mengembangkan sukan permotoran ini ke seluruh dunia, menarik peminat dan pasaran baharu.

Untuk pengetahuan semua, Kazakhstan menjadi negara ke-30 yang dipilih untuk menganjurkan perlumbaan motosikal Grand Prix sejak 1949. Manakala Litar Antarabangsa Sokol pula menjadi venue ke-74 menganjurkan perlumbaan Grand Prix berkelas premier.


Kami Hendak Letak Treler Tetapi Treler Itu ‘Bocor’ – Fandi Ahmad

Pengendali Sri Pahang FC, Fandi Ahmad mengakui mahu bermain dengan lebih defensif ketika menentang Johor Darul Ta’zim (JDT) tetapi barisan serangan skuad berjulukan Harimau Selatan itu memiliki kualiti yang lebih baik dalam memastikan mereka menjaringkan gol dan memenangi perlawanan.

Jelas Fandi, Sri Pahang cuba bermain menggunakan formasi 3-4-3 yang boleh berubah kepada formasi 5-4-1 ketika fasa bertahan bertujuan untuk memadatkan kawasan tengah serangan lawan yang diakui berkesan tetapi tidak cukup untuk menghalang usaha jentera serangan JDT.

“Kita sebenarnya tadi nak bermain (formasi) 3-4-3. Hilang bola jadi 5-4-1. Berkesan, cuma mungkin mereka berusaha lebih baik daripada kita dan gol mereka pun kita tak sangka.”

Johor Darul Ta’zim meneruskan rekod 100%, lebur rekod tanpa kalah Sri Pahang FC. #LigaSuper2023 #DemiLigaKita pic.twitter.com/ZQeQw8hLZI

— Malaysian Football League (@MFL_MY) May 24, 2023

“Saya ada cakap kita nak taruk (letak) treler tetapi treler itu ‘bocor’ hari ini”, kata Fandi selepas perlawanan menentang JDT.

Bagaimanapun, Fandi tetap berbangga dengan prestasi yang ditunjukkan para pemainnya dan mengakui kualiti jauh lebih baik yang ditampilkan pasukan di bawah kendalian Esteban Solari itu.

Dalam perlawanan yang berlangsung di Stadium Sultan Ibrahim (SSI), JDT meneruskan rentak cemerlang tanpa kalah musim ini selepas menewaskan skuad Tok Gajah dengan keputusan 2-0 hasil jaringan Bergson da Silva dan Fernando Forestieri.

Ini juga bermakna skuad kendalian Fandi tewas buat kali pertama dalam saingan Liga Super 2023 sekaligus menjadikan JDT sebagai pasukan tunggal yang masih mengekalkan rekod 100% kemenangan sehingga ke saat ini.

Featured Image: Sri Pahang FC


Ranking FIH: Skuad Hoki Malaysia Berada di Kedudukan 10 Terbaik Dunia

Kemaskini terbaru ranking oleh Persekutuan Hoki Antarabangsa (FIH) menyaksikan kedudukan skuad hoki lelaki kebangsaan melonjak satu anak tangga sekaligus membolehkan mereka berada di kedudukan ke-10 dunia.

Skuad hoki Malaysia yang terkenal dengan julukan Speedy Tigers berjaya memasuki kelompok 10 pasukan terbaik dunia setelah mengumpul 1427.181 mata secara keseluruhan. Jumlah ini sudah memadai untuk mengatasi pasukan di tangga ke-10 sebelum ini, Kanada yang mempunyai 1422.120 mata.

Artikel Berkaitan: Skuad Hoki Kebangsaan Lakukan Persiapan Untuk Harungi Kejohanan Hoki Piala Asia 2022 di United Kingdom

Lonjakan satu anak tangga itu juga dibantu oleh kemenangan Malaysia 3-1 ke atas Wales dalam perlawanan ujian pada Siri Jelajah United Kingdom 2021, semalam.

Untuk makluman semua, skuad hoki negara mempunyai baki dua lagi perlawanan persahabatan menentang Perancis dalam siri jelajah ini. Perlawanan pertama dan kedua menentang Perancis itu dijadualkan berlangsung pada 15hb dan 18hb Oktober kelak.

Featured Image: Malaysian Hockey Confederation


Petronas Sprinta Racing Pilih Adam Untuk Perlumbaan Moto2 di Litar Silverstone

Petronas Sprinta Racing memaklumkan, pelumba tempatan, Adam Norrodin dipertaruhkan untuk berlumba dalam Kejuaraan Moto2 pada GP British di Litar Silverstone, penghujung minggu ini.

Perkembangan tersebut diumumkan oleh pihak Petronas Sprinta Racing bagi menggantikan kekosongan ditinggalkan oleh Jake Dixon yang akan melakukan debut dalam saingan Kejuaraan MotoGP juga pada hujung minggu ini.

Adam Norrodin returns to PETRONAS Sprinta Racing for BritishGPWe welcome back @adamnorrodin07 for the BritishGP this weekend, as he steps in for @jakedixonracing – who will be making his MotoGP debut at Silverstone.📄 https://t.co/XJnGduC1KE#MotoGP | #PETRONASmotorsports pic.twitter.com/SCHRRybFHj

Untuk makluman semua, Adam pernah beraksi sebanyak enam kali dalam saingan Moto2 pada dua tahun lalu sebagai pelumba gantian pada musim tersebut.

Bagi musim 2021, pelumba berusia 23 tahun kelahiran Johor ini beraksi dalam saingan Kejuaraan FIM CEV Moto2. Dia berjaya meraih podium sebanyak tiga kali dan kini menduduki tangga kelima secara keseluruhan.

Featured Image: Instagram Adam Norrodin


Sukan Komanwel: Jin Wei Beri Saingan Sengit Sebelum Benarkan P.V. Sindhu Ke Separuh Akhir

Selepas bertarung dalam acara badminton berpasukan campuran, perseorangan wanita negara, Goh Jin Wei bertemu pemain India, Pusarla Venkata Sindhu sekali lagi dalam acara individu, hari ini.

Malangnya, pertarungan kali ini turut berkesudahan dengan satu lagi kekalahan namun sepertimana perlawanan yang lalu, Pusarla merangkap bekas juara dunia suatu masa dahulu tidak diberikan kemenangan yang mudah oleh Jin Wei.

Dalam perlawanan peringkat suku akhir sebentar tadi, Jin Wei terlebih dahulu berhasil meraih kemenangan pada set pertama dengan skor 21-19.

QF#IND🇮🇳 Pusarla Sindhu def. #MAS🇲🇾 Goh Jin Wei 19-21 21-14 21-18#DemiMalaysia#BadmintonMalaysia pic.twitter.com/rmPAL3J1CL

— BAM (@BA_Malaysia) August 6, 2022

Namun di set kedua, Pusarla yang berada di ranking ketujuh dunia ini berjaya merakamkan kemenangan dengan pungutan mata 21-14 sekaligus mengheret Jin Wei ke set penentuan.

Set penentuan pula berlangsung dengan sengit, akan tetapi, di penghujungnya, Jin Wei yang berada di ranking ke-60 dunia terpaksa akur tumpas dengan keputusan 21-18 sekaligus terkandas di peringkat suku akhir temasya Sukan Komanwel Birmingham 2022.

Sementara itu, Pusarla yang berhasil meneruskan kemaraan akan turun berhadapan dengan pemain Singapura, Yeo Jia Min di peringkat separuh akhir, esok, bagi merebut slot ke peringkat akhir.

Featured Image: Badminton Association of Thailand


Terbuka Kanada: Wakil Tunggal Negara Pulang Awal

Perseorangan lelaki negara, Cheam June Wei terpaksa akur pulang awal setelah tewas di tangan perseorangan No.2 Hong Kong, Lee Cheuk Yiu di Pusingan 32 Terbuka Kanada.

Di atas kertas, Cheuk Yiu yang juga pilihan keenam kejohanan ternyata memiliki kelebihan untuk memenangi pertemuan sulung di peringkat senior berdasarkan prestasi semasa dan kedudukan dunia melibatkan kedua-dua atlet.

June Wei cuba memberi saingan kepada wakil Hong Kong itu tetapi Cheuk Yiu menampilkan kualiti yang berbeza setelah menang secara “straight set” dengan keputusan 21-16 dan 21-15 dalam perlawanan yang berlangsung selama 37 minit itu.

Kekalahan terbabit bermakna tamatlah kempen atlet Malaysia dalam kejohanan Jelajah Dunia BWF bertaraf Super 500 itu memandangkan June Wei merupakan satu-satunya wakil negara dalam pertandingan tersebut.

Sebelum ini, June Wei pernah menewaskan Cheuk Yiu secara “straight set” dalam aksi separuh akhir Remaja Jerman 2014 biarpun bertarung sengit dalam kedua-dua set berkeputusan 22-20 dan 23-21.

Untuk makluman, Cheuk Yiu bakal bertemu Magnus Johannesen dalam Pusingan 16 Terbuka Kanada selepas wakil Denmark itu mudah menewaskan rakan senegaranya, Mads Christophersen secara “straight set” dengan skor 21-13 dan 21-10.

Featured Image: Badminton Association Malaysia


Arif Aiman Dinobat Pemain Terbaik Liga Super PFAM Edisi Februari-Mac 2023

Penyerang muda Johor Darul Ta’zim (JDT), Arif Aiman Hanapi telah dipilih sebagai Pemain Terbaik Liga Super Persatuan Pemain Profesional Bola Sepak Malaysia (PFAM) bagi edisi Februari-Mac 2023.

Menurut laman sosial PFAM, ini merupakan kemenangan kedua pemain berusia 21 tahun itu selepas pertama kali merangkul anugerah tersebut pada edisi Mac 2021.

Bekas pelatih Akademi Mohktar Dahari (AMD) itu berjaya menewaskan dua pemain tempatan, Faisal Halim (Selangor), Ramadhan Hamid (PDRM) dan dua pemain import, Park Tae-Su (Sabah) serta rakan sepasukannya, Fernando Forestieri.

Kemenangan itu juga menjadikan pemain itu sebagai pemenang pertama anugerah bulanan PFAM bagi musim ini.

Untuk makluman, Arif Aiman telah menjaringkan 4 gol dan mencatatkan 3 bantuan gol sepanjang bulan Februari hingga Mac yang menjadikan dirinya pemain tempatan paling konsisten memberikan sumbangan gol dalam Liga Super.

Ketika ini, penyerang JDT itu telah menjaringkan 5 gol dan menghasilkan 5 ‘assists’ serta membantu kelab itu mengekalkan rekod kemenangan 100% selain daripada bersama mencatatkan kadar jaringan melebihi 4.5 gol per perlawanan.

Featured Image: JOHOR Southern Tigers


Yakult Malaysia Taja Terengganu FC Sebanyak RM380,0000

Syarikat minuman probiotik, Yakult Malaysia Sdn Bhd dilaporkan bersetuju untuk menaja Kelab Bola Sepak Terengganu (Terengganu FC) dengan nilai sebanyak RM380,000.

Penajaan itu diumumkan dalam satu majlis tandatangan kerjasama di antara Yakult yang diwakili oleh Pengarah Urusannya, Hiroshi Hamada dan Terengganu FC pula diwakili oleh Ketua Pegawai Eksekutifnya, Ab Rasid Jusoh yang berlangsung di Pejabat Pengurusan TFC, pada hari ini.

Selain daripada tajaan tersebut, Yakult turut menyumbang kepada program-program pembangunan bola sepak akar umbi bersama Terengganu FC yang akan dijalankan secara berperingkat.

“Selaras dengan falsafah korporat Yakult iaitu menyumbang kepada kesihatan dan kebahagiaan orang ramai di seluruh dunia, Yakult sememangnya amat menyokong kepada segala program dan aktiviti yang dapat membina kesihatan yang baik selain daripada mewujudkan persekitaran yang baik,” ujar Hamada.

Tambah Hamada lagi, “pasukan ini telah mempamerkan prestasi yang baik dan membanggakan pada tahun sebelumnya hingga menyaksikan mereka layak untuk beraksi pada Kejohanan Piala Asia 2021.”

“Ini membuktikan pasukan ini berkualiti dan mempunyai misi besar pada musim ini dan Yakult mahu menjadi sebahagian kecil yang menyumbang kepada kejayaan pasukan ini pada masa akan datang.”

Untuk rekod, Terengganu FC menamatkan saingan Liga Super 2020 di tangga ketiga manakala untuk saingan Piala Malaysia, skuad berpangkalan di pantai timur ini berjaya mara ke pentas suku akhir sebelum pertandingan tersebut dibatalkan ekoran kekangan penularan pandemik Covid-19.


Pemenang Olimpik ‘Sokong’ Keputusan Lee Zii Jia Bergerak Secara Bebas

Pemenang pingat emas Sukan Olimpik 2020 merangkap pemain No.1 dunia, Viktor Axelsen menyokong tindakan Lee Zii Jia untuk bergerak secara bebas (independent).

Pandangan pemain Denmark berusia 28 tahun itu terhadap keputusan Zii Jia yang telah menghantar surat untuk keluar daripada badan induk, Persatuan Badminton Malaysia (BAM), dilontarkan Viktor menerusi platform media sosialnya.

“Jika seseorang pemain (dalam kes ini LZJ) merasakan yang paling terbaik buatnya untuk mengambil jalan lain di mana dia lebih bebas sebagai pemain, maka itulah perkara yang harus dilakukannya, pada pendapat saya. Lagipun, itu adalah karier dan hidupnya.

If a player (in this case LZJ) feels it’s best for him to follow another path where he is more independent as a player, then that is what he should do IMO. It’s his career and his life after all.

Viktor yang pernah menentang pemain No.1 Malaysia itu sebanyak enam kali, turut berkeyakinan, Zii Jia akan terus melakukan segala-galanya untuk menghasilkan keputusan yang cemerlang dan memberikan yang terbaik untuk Malaysia serta semua yang menyokongnya.

Sebagai rekod, daripada enam pertemuan melibatkan kedua-dua pemain ini, Zii Jia berhasil meraih dua kemenangan. Salah satunya ketika perlawanan akhir Kejohanan Badminton Seluruh England 2021.

Kemenangan ke atas Viktor itu membolehkan Zii Jia menjulang kejuaraan di kejohanan Jelajah Dunia BWF bertaraf Super 1000 buat kali pertama dalam kariernya.

Untuk makluman semua, Viktor juga bergelar pemain bebas dengan mengumumkan ‘perpisahan’ dengan badan induk negaranya selepas daripada kejayaannya merangkul pingat emas di temasya Sukan Olimpik, tahun lalu.

Ketika ini, Viktor menjadikan sebuah kompleks sukan di Dubai sebagai pangkalan latihannya yang turut disertai pemain-pemain lain termasuk juara Kejohanan Dunia BWF 2021, Loh Kean Yew dari Singapura.